Kes COVID-19 meningkat, Shanghai arah kelas secara ‘online’

SHANGHAI, 23 Jamadilawal 1444H, Ahad – Berikutan kes COVID-19 kembali meningkat di China, Shanghai mengarahkan beberapa sekolah di bandar itu melaksanakan kelas secara dalam talian.

Biro Pendidikan Perbandaran Shanghai dalam kenyataan memaklumkan, semua pelajar di peringkat rendah dan menengah perlu mengikuti pembelajaran dalam talian bermula esok.

Malah, taska dan pusat jagaan kanak-kanak juga diarahkan tutup mulai esok.

Bagaimanapun, bagi pelajar dan kanak-kanak yang tidak mempunyai alternatif boleh memohon untuk menghadiri ke sekolah.

Langkah berkenaan dibuat bagi melindungi kesihatan guru dan pelajar selaras dengan langkah pencegahan berkaitan COVID-19.

Keputusan itu menunjukkan semua sekolah kerajaan akan menutup sesi pembelajaran secara bersemuka sehingga hujung penggal pada 17 Januari 2023 apabila cuti awal tahun bermula.

Kebanyakan pengguna media sosial memuji dengan langkah yang dibuat kerajaan dan bersetuju supaya pelajar berada di rumah bagi mengelak keadaan lebih teruk.

Bagaimanapun, ada pihak yang mengadu tentang keberkesanan pembelajaran dalam talian, sekali gus memberikan tekanan berganda terutama kepada ibu bapa yang bekerja.

Terdahulu, beberapa sekolah di bandar juga terpaksa ditangguhkan berikutan beberapa cikgu dan kakitangan dilaporkan tidak sihat.

Malah, keadaan hospital kembali sesak dengan pusat kesihatan sementara dan kemudahan unit rawatan rapi dibuka semula di seluruh negara.

Di Shanghai sebanyak 230,000 katil tambahan disediakan di hospital sebagai persiapan. – Agensi


China dakwa AS sengaja timbul perselisihan antara negara Asia

MANILA, 8 Rabiulakhir 1442H, Selasa – Kedutaan Besar China di Filipina mendakwa Amerika Syarikat (AS) sengaja ‘menimbulkan kekacauan’ di Asia dengan berusaha mewujudkan perselisihan antara China dan negara-negara serantau.

Penasihat Kanan Keselamatan White House, Robert O’Brien ketika melakukan lawatan ke wilayah itu, semalam berjanji akan menyokong Filipina dan Vietnam – yang keduanya mempunyai pertikaian maritim dengan China – dan menekankan komitmen Washington terhadap Taiwan yang memerintah sendiri.

Kemudian pada hari sama, Kedutaan Besar China di Filipina mengatakan bahawa ucapan O’Brien menunjukkan bahawa lawatannya bertujuan untuk mewujudkan pertelingkahan.

“Ini menunjukkan bahawa kunjungannya ke wilayah ini bukan untuk mempromosikan keamanan dan kestabilan wilayah.

“Sebaliknya cuba mencetuskan kekacauan di wilayah tersebut untuk mencari kepentingan egois AS,” kata Kedutaan Besar China dalam satu kenyataan.

Serentak itu, pihaknya meminta Washington untuk ‘berhenti menghasut konfrontasi’ mengenai Laut China Selatan dan berhenti membuat kenyataan yang tidak bertanggungjawab terhadap isu Taiwan dan Hong Kong, yang merupakan urusan dalaman China semata-mata.

“Fakta telah membuktikan bahawa AS adalah pendorong terbesar aspek ketenteraan di wilayah ini,” kata kenyataan itu, yang menggambarkan Amerika sebagai ‘faktor luaran yang paling berbahaya’ di Laut China Selatan.

AS berulang kali menghantar kapal perang dan jet perang berhampiran perairan wilayah China di Laut China Selatan yang strategik untuk menggunakan apa yang dikatakannya sebagai ‘hak’ untuk ‘kebebasan pelayaran’ yang hakikatnya jauh dari sempadannya sendiri.

O’Brien juga memberi amaran kepada Beijing bahawa ia akan menghadapi ‘reaksi balas’ jika mencuba menggunakan kekuatan ketenteraan untuk menggerunkan Taiwan, sebuah wilayah pulau yang diperintah sendiri, namun tunduk pada kedaulatan China.

Beberapa hari kebelakangan ini, seorang pegawai kanan tentera laut AS, yang bertanggungjawab untuk perisikan ketenteraan di Asia Pasifik, melakukan lawatan rahsia ke Taiwan dalam usaha terakhir yang dilakukan oleh Presiden AS, Donald Trump untuk meningkatkan hubungan dengan Taiwan – Agensi


Isu murtad bukan bidang kuasa mahkamah sivil: Hakim

KUALA LUMPUR, 12 Zulhijjah 1443H, Selasa –  Mahkamah Tinggi memutuskan bahawa tiada bidang kuasa mahkamah sivil untuk menyemak keputusan mahkamah syariah dalam soal permohonan untuk keluar daripada agama Islam.

Hakim Datuk Ahmad Kamal Md Shahid memutuskan demikian melalui e-mel pada 15 Jun lalu selepas menolak permohonan seorang wanita berusia 32 tahun untuk mendapatkan kebenaran bagi memulakan semakan kehakiman untuk murtad bagi menganuti ajaran Buddha dan Konfusianisme.

Dalam alasan penghakiman secara bertulis penuh yang diperoleh media hari ini, Ahmad Kamal berkata, mengikut Perlembagaan Persekutuan Perkara 121 (1A) mahkamah sivil tidak mempunyai bidang kuasa berhubung sebarang perkara dalam bidang kuasa mahkamah syariah.

Katanya, intipati kes ini ialah permohonan wanita itu untuk semakan kehakiman terhadap keputusan mahkamah syariah yang telah menolak permintaannya untuk meninggalkan agama Islam.

Hakim itu berkata, mahkamah syariah tidak salah dan tidak bertindak ultra virus dalam memutuskan permohonan wanita itu dan keputusan itu  juga tidak menyalahi undang-undang.

“Bagi saya, tidak kira apa keputusan itu tetapi isu paling penting ia bukan bidang kuasa mahkamah sivil untuk mendengar perkara dalam bidang kuasa mahkamah syariah atau menyemak semula keputusan mahkamah syariah berhubung kes permohonan murtad,” katanya.

Pemohon tersebut adalah anak kepada seorang bapa mualaf dan ibu kelahiran Islam.

Wanita itu memohon perintah daripada Mahkamah Tinggi Syariah pada 2018 untuk mendapatkan perintah keluar daripada Islam.

Mahkamah tersebut kemudian memerintahkan wanita itu menghadiri 12 sesi kaunseling sebelum menolak permohonan untuk keluar daripada agama Islam pada 27 Julai 2020.- Bernama


Kanak-kanak antara korban bedilan roket di Zon Hijau Baghdad

BAGHDAD, 2 Rabiulakhir 1442H, Rabu – Seorang kanak-kanak perempuan terbunuh manakala lima yang lain cedera dalam serangan roket menyasarkan Zon Hijau di Baghdad, semalam.

Komando Operasi Bersama Iraq (JOC) memberitahu, pihaknya sedang mengenal pasti pelaku serangan di kawasan sekitar dataran Grand dan berhampiran Taman Bandar serta Taman Zawra.

“Apa yang berlaku di ibu negara pada Selasa itu pasti mempunyai dalang dan pihak yang bertanggungjawab.

“Pasukan keselamatan dan perisik kami telah memulakan prosedur untuk mengenal pasti pelaku dan membawa mereka ke muka pengadilan,” kata JOC dalam kenyataan.

Setakat ini, tiada pihak yang mengaku bertanggungjawab terhadap serangan itu.

Zon Hijau di Baghdad yang menempatkan pejabat pentadbiran kerajan Iraq dan kedutaan Amerika Syarikat (AS) serta wakil diplomatik asing lain, pernah berdepan beberapa serangan roket sebelum ini, sejak pembunuhan Qassem Soleimani pada Januari lalu.

Washington menyalahkan pihak militan Syiah yang disokong Iran terhadap serangan roket ke atas kawasan diplomatik asing itu. – Agensi


Banjir makin buruk, lebih 34,000 mangsa dipindahkan ke PPS

KUALA LUMPUR, 14 Jamadilawal 1443H, Ahad – Situasi banjir yang melanda di beberapa negeri bertambah buruk pada sebelah petang apabila lebih 34,000 orang dipindahkan ke pusat pemindahan sementara (PPS), berbanding lebih 21,000 orang pada tengah hari tadi.

Setakat ini, kejadian banjir susulan fenomena musim Monsun Timur Laut itu telah mengorbankan satu nyawa manakala dua lagi dilaporkan hilang dan dikhuatiri dihanyutkan arus deras di Pahang.

Agensi Pengurusan Bencana Negara (NADMA) dalam kenyataan hari ini memaklumkan, sebanyak lapan negeri terjejas akibat bencana banjir iaitu Kelantan, Terengganu, Pahang, Melaka, Negeri Sembilan, Selangor, Perak dan Kuala Lumpur.

Perdana Menteri, Datuk Seri Ismail Sabri Yaakob pada sidang media selepas meninjau mangsa banjir yang ditempatkan di dua sekolah di Klang, SELANGOR berkata setakat hari ini, bilangan mangsa di negeri itu meningkat daripada lebih 6,000 semalam, kepada lebih 15,000 yang ditempatkan di 108 PPS melibatkan lapan daerah.

Menteri Besar Selangor, Datuk Seri Amirudin Shari menerusi ciapan di akaun Twitter rasmi beliau mengambil maklum mengenai keadaan kritikal di Taman Sri Muda Seksyen 25, Shah Alam seperti dilaporkan sebelum ini.

“Segala aset yang sesuai seperti bot telah dikerah untuk membantu proses pemindahan mangsa banjir. Saya difahamkan jumlah anggota tentera telah ditambah untuk membantu usaha ini.

“Tambahan bot dari Jabatan Pengairan dan Saliran (JPS) Kuala Selangor sedang digerakkan bagi membantu usaha menyelamatkan mangsa banjir di Sri Muda, Seksyen 25, di sini,” katanya.

Di KUALA LUMPUR, keadaan cuaca yang agak baik di Lembah Klang hari ini dengan hujan telah berhenti menyebabkan air di kebanyakan kawasan terjejas semakin surut. Bagaimana seramai 530 orang masih ditempatkan di PPS.

Di PAHANG, aplikasi Info Bencana Jabatan Kebajikan Masyarakat (JKM) memaklumkan mangsa banjir negeri itu terus meningkat setakat petang tadi dengan 14,143 orang daripada 3,922 keluarga ditempatkan di 186 PPS.

Selain itu, Lebuhraya Pantai Timur menerusi catatan di laman Facebook memaklumkan laluan di KM76-KM126 Karak-Temerloh masih ditutup di kedua-dua hala setakat 4 petang ini, namun air mulai surut.

Mangsa-mangsa yang terkandas di lebuh raya juga diberikan bantuan sewajarnya seperti makanan dan minuman.

Jumlah mangsa banjir di KELANTAN juga terus meningkat setakat 6 petang ini, apabila seramai 4,324 orang daripada 1,065 keluarga dipindahkan ke PPS berbanding 3,877 orang daripada 903 keluarga, tengah hari tadi melibatkan jajahan Kuala Krai, Gua Musang, Pasir Mas, Jeli dan Tanah Merah.

Portal rasmi eBanjir Kelantan melaporkan lima sungai utama di Kelantan berada pada paras bahaya iaitu Sungai Lebir di Tualang, Kuala Krai merekodkan bacaan 36.61 meter (m); Sungai Kelantan di Tangga Krai (27.21 m); Sungai Kelantan di Jambatan Guillemard (17.17 m); Sungai Galas di Dabong, Kuala Krai (39.20 m); dan Sungai Golok di Rantau Panjang, Pasir Mas (10.31 m).

Di MELAKA, dua daerah terjejas banjir iaitu Alor Gajah dan Melaka Tengah dengan jumlah mangsa yang dipindahkan adalah seramai 729 orang, manakala di PERAK, jumlah mangsa banjir meningkat kepada 69 orang berbanding 26 orang di daerah Teluk Intan.

Jabatan Meteorologi meramalkan beberapa kawasan di negeri ini akan menerima taburan hujan sangat lebat berterusan membabitkan kawasan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Sementara itu, jumlah mangsa banjir di TERENGGANU merekodkan sedikit penurunan kepada 286 orang daripada 66 keluarga setakat 6 petang ini, berbanding 326 orang daripada 101 keluarga pada tengah hari melibatkan daerah Kemaman dan Dungun. – Bernama


JPJ lancar Op Khas Hari Raya Aidiladha

KUALA LUMPUR, 7 Zulhijjah 1443H, Khamis – Jabatan Pengangkutan Jalan (JPJ) melancarkan Op Khas Hari Raya Aidiladha mulai hari ini hingga Rabu depan bagi memastikan kelancaran dan keselamatan pengguna jalan raya yang pulang ke kampung sempena cuti perayaan itu.

Timbalan Ketua Pengarah (Perancangan dan Operasi) JPJ Aedy Fadly Ramli berkata dalam operasi itu, pihaknya memberi lebih fokus kepada pemandu bas ekspres dan penguatkuasaan terhadap sembilan kesalahan utama antaranya memandu laju, tidak menggunakan tali pinggang keledar serta membawa muatan berbahaya.

“Pemantauan terhadap pemandu bas ekspres akan dilakukan di 28 terminal bas utama di seluruh negara melalui kaedah penyamaran sebagai penumpang dan pemantauan di lokasi tumpuan sepanjang lebuh raya,” katanya pada sidang media operasi itu di Plaza Tol Sungai Besi.

Beliau berkata sepanjang tempoh operasi itu juga, JPJ akan menyita kenderaan dipandu oleh individu yang tidak memiliki lesen memandu atau lesen memandu mereka telah tamat tempoh.

“Kenderaan yang telah tamat cukai jalan juga akan disita dalam op ini,” katanya.

Aedy Fadly juga menyeru orang ramai agar melaporkan sebarang kesalahan jalan raya melalui aplikasi JPJ e-ADUAN@JPJ yang dilancarkan pada April lepas.

Beliau turut menasihati pengguna jalan raya supaya berhati-hati dan mematuhi peraturan semasa pulang ke kampung supaya selamat sampai ke destinasi. – Bernama


Ekuiti Bumiputera merosot: Kerajaan boleh cuba tambat mata wang dengan komoditi

Oleh Ainul Illia Meor Suzurudin

BANGI, 28 Zulhijjah 1441H, Selasa – Kedudukan pemilikan ekuiti Bumiputera yang jatuh ke paras 16 peratus – jumlah yang makin merosot – perlu diambil serius kerana ketidakseimbangan kekayaan antara kaum majoriti dan minoriti akan menyebabkan ketidakstabilan daripada segi politik dan juga hubungan antara kaum.

Ketidakseimbangan itu juga akan menimbulkan rasa tidak puas hati dan hilangnya semangat bangsa Malaysia, kata penganalisis ekonomi, Prof Dr Ahmed Razman Abdul Latiff.

Namun, Pensyarah Kanan, Putra Business School (PBS) itu berkata, ada beberapa lagi statistik yang perlu diamati selain 16 peratus yang hanya membabitkan daripada segi pemilikan ekuiti.

Beliau menjelaskan, statistik pemilikan Bumiputera ke atas hartanah iaitu meliputi tanah dan bangunan juga harus diliihat termasuk duit simpanan di dalam bank atau deposit tetap.

“Jika statistik untuk aset-aset ini juga mengecewakan, maka polisi dan dasar kerajaan selama ini telah gagal.

“Kegagalan mungkin berpunca daripada kaedah implementasi polisi dan dasar tersebut, pemantauan bantuan dan pemberian dana atau juga disebabkan campur tangan beberapa pihak berkepentingan yang menyebabkan matlamat kerajaan jauh tersasar,” katanya ketika dihubungi Ismaweb.net, hari ini.

Justeru, bagi mengelakkan bertambahnya jurang pendapatan antara kaum serta rakyat yang duduk di bandar dan luar bandar, reformasi polisi dan sistem monetari harus dilakukan, tegas Dr Razman.

“Apa yang berlaku sekarang ialah yang kaya makin bertambah kaya dan yang miskin kekal miskin. Oleh itu perancangan yang rapi harus dilakukan lebih-lebih lagi negara akan melancarkan Rancangan Malaysia Ke-12 (RMK12) pada tahun hadapan.

“Seeloknya kita tidak mengguna pakai kaedah sama seperti sebelum ini, tetapi berani mencuba penyelesaian baharu seperti menambatkan mata wang kita dengan komoditi.

“Ini boleh meningkatkan pendapatan dan nilai harta yang dimiliki oleh pesawah, pekebun, peladang komoditi seperti getah, beras dan minyak sawit yang rata-ratanya terdiri daripada kaum Bumiputera,” katanya lagi.

Dengan kaedah itu, kata Dr Razman berkata, kaum Bumiputera akan dapat berkongsi lebih banyak kekayaan aset di negara ini sama seperti kaum lain sehingga kadar peratusan kekayaan yang dimiliki menyamai kadar peratusan penduduk Bumiputera di Malaysia.

Sasaran pemilikan ekuiti Bumiputera sebanyak 30 peratus sebelum ini telah diletakkan di bawah dasar Ekonomi Baru (DEB), bagaimanapun ia tidak tercapai.

Tahun lalu, Datuk Seri Mohamed Azmin Ali yang memegang jawatan sebagai Menteri Hal Ehwal Ekonomi berkata, pemilikan ekuiti Bumiputera bukan sahaja tidak mencapai sasaran tetapi telah menurun kepada 16.2 peratus (pada 2015) daripada 23 peratus pada 2011.

Manakala pemilikan ekuiti oleh bukan Bumiputera juga telah menurun kepada 30.7 peratus pada 2015 berbanding 34.8 peratus pada 2011 dan pemilikan ekuiti asing meningkat kepada 45.3 peratus.

Sementara pada Khamis lalu, Perdana Menteri, Tan Sri Muhyiddin Yassin mendedahkan bahawa kedudukan pemilikan ekuiti Bumiputera ketika ini berada pada tahap 16 peratus, jumlah yang semakin merosot.

Memaklumkan perkara itu di Dewan Rakyat, beliau menyifatkan peratusan yang dicatatkan itu adalah sesuatu yang membimbangkan.


Gesa batalkan Grand Final Gala Night!

Oleh Athirah Huda Zalhe

BANGI, 6 Jamadilawal 1442H, Isnin – Biro Keluarga dan Masyarakat (BKM) Ikatan Muslimin Malaysia (ISMA) membantah sekeras-kerasnya penganjuran Grand Final Gala Night bagi Miss/Mrs Plus World Malaysia 2020 yang dijadual berlangsung 2 Januari depan.

Mahu acara itu dibatalkan, Ketua BKM, Ustazah Zakiah Ab Rahman menyifatkan penganjuran berkenaan seperti budaya jahiliyah yang mengeksploitasi golongan wanita demi menarik perhatian pengunjung atau ‘pelaris tiket’.

Beliau berkata, budaya jahiliyah yang telah lama dihapuskan, secara perlahan-lahan cuba diserap kembali dalam kalangan manusia, khususnya umat Islam.

“Sedangkan, Islam mengangkat golongan wanita sebanding dengan lelaki. Tetapi, usaha pihak musuh Islam tanpa jemu sentiasa perangkap umatnya termasuk dengan penganjuran seperti ini.

“Contohnya, penganjuran Gala Night ini, tidak mustahil pengunjung atau penontonnya terdiri daripada umat Islam,” katanya kepada Ismaweb.net, hari ini.

Sebelum ini, Yayasan Dakwah Islamiah Malaysia (Yadim) membantah penganjuran Grand Final Gala Night kerana bersifat eksploitasi terhadap wanita dan penyuburan kepada budaya hedonistik oleh tamadun yang telah pupus.

Yang Dipertua Yadim, Nasrudin Hassan berkata, pihak akan menghantar memo bantahan secara rasmi kepada penganjur dan pihak berkuasa tempat berhubung perkara itu minggu ini.

Menyambut baik tindakan diambil Yadim, Ustazah Zakiah berkata, program itu tidak sepatutnya diadakan, apatah lagi di awal tahun baru 2021.

“Walaupun institusi agama sudah membantah penganjuran ini, golongan muda Islam juga perlu ada benteng kukuh dan diri dan kefahaman jelas dengan hala tuju kehidupan sebagai muslim.

“Malah, cuti Tahun Baru patutnya dihabiskan dengan aktiviti bermanfaat bersama keluarga atau masyarakat, dan bukan hanya berfikir untuk hiburan serta keseronokan semata-mata,” katanya.


Isu pelarasan pencen veteran belum selesai, alasan kerajaan mengelirukan

KUALA LUMPUR, 14 Ramadan 1444H, Rabu – Persatuan Veteran Angkatan Tentera Malaysia (PVATM) mempersoalkan alasan kerajaan terpaksa berbelanja besar setiap tahun, menjadi punca pelaksanaan pelarasan pencen masih belum dilaksanakan sehingga kini.

Walhal, Presidennya, Datuk Shaharudin Omar berkata, isu ini telah diperjuangkan persatuan sejak 10 tahun yang lalu lagi.

Justeru, beliau meminta kerajaan agar menghentikan kenyataan mengelirukan berhubung isu pelarasan pencen yang masih belum selesai.

Sebelum ini, Timbalan Menteri Pertahanan, Adly Zahary berkata, penyelarasan pencen veteran Angkatan Tentera Malaysia (ATM) bagi anggota yang bersara sebelum tahun 2013 memerlukan kemampuan kewangan sehingga RM107 juta setahun.

Katanya, pelaksanaan penyelarasan pencen itu memakan masa yang panjang daripada kerajaan-kerajaan terdahulu kerana kekurangan duit.

Tetap memperjuangkan isu ini, Shahrudin berkata, perbezaan pencen antara veteran bersara sebelum tahun 2013 dengan selepas tahun 2013 amat ketara sehingga 100 peratus.

“Jumlah yang terlibat dalam permohonan pelarasan pencen hanya seramai 78,546 dengan 73,233 (93.24 peratus) adalah terdiri dari anggota peringkat rendah yang berada dalam kategori B40 yang sebilangan besar tergolong sebagai miskin tegar,” katanya seperti dilapor Sinar Harian.

Shaharudin berkata, PVATM berpendapat pihak kerajaan sendiri telah mewujudkan keadaan kekeliruan yang boleh mengundang ketidakpuasan dan kesangsian para veteran khasnya.

“Ketua Pegawai Eksekutif Kumpulan Wang Persaraan (Diperbadankan) (KWAP) melalui siaran media pada tahun 2022 memperakui Kewangan KWAP kini berjumlah RM136 bilion dan KWAP bersedia untuk tujuan pembiayaan bayaran pencen berkenaan atas arahan kerajaan, jadi di mana yang kata kerajaan tidak mempunyai kemampuan kewangan?,” soal Shaharudin.

Katanya, terlalu banyak kaedah penyelesaian yang telah dikemukakan kementerian melalui perbincangan, mesyuarat kajian bengkel dan perbincangan di peringkat tertinggi.

“PVATM merasakan pihak kerajaan mempunyai kemampuan sepenuhnya dengan kuasa kewangan, data yang lengkap dan kakitangannya yang berkeupayaan untuk memikir dan membuat keputusan yang terbaik demi kelangsungan hidup veteran negara ini,” tegasnya.


Israel mahu ‘hapuskan’ penduduk Palestin di Tebing Barat

TEBING BARAT, 24 Ramadan 1442H, Khamis – Dasar negara haram Israel merobohkan rumah di Tebing Barat adalah untuk mengurangkan penduduk Palestin dan mengosongkan tanah mereka.

Setiausaha Agung Pertubuhan Islam-Kristian untuk Kemenangan Baitulmaqdis dan Tempat Suci, Hanna Issa berkata, negara penjajah mahu meng-Yahudi-kan seluruh kota suci ini.

“Pihak berkuasa Israel telah merobohkan rumah Palestin dengan kadar yang lebih tinggi dalam beberapa tahun kebelakangan.

“Alasan diberikan tidak munasabah kononnya sebab keselamatan dan tidak mendapat izin bangunan yang sah,” kata Hanna kepada wartawan.

Beliau berkata, perobohan yang dilakukan rejim Tel Aviv dilarang berdasarkan Artikel 33 Konvensyen Geneva Keempat.

“Merobohkan rumah adalah pelanggaran hak untuk memiliki rumah yang sederhana mengikut undang-undang antarabangsa.

“Pihak berkuasa pendudukan, sebaliknya, sangat santai dengan pelanggaran peraturan bangunan di kawasan penempatan haram,” katanya.

Malah, Israel belum mengambil langkah untuk memindahkan penduduk haram dari kawasan Palestin.

Sebaliknya, tindakan ini mendorong mereka untuk merebut lebih banyak tanah Palestin. – Agensi


Kyiv kuat kuasa perintah berkurung selama 36 jam

KYIV, 13 Syaaban 1443H, Rabu – Ibu negara Ukraine, Kyiv pada Selasa mengumumkan perintah berkurung selama 36 jam dikuat kuasakan di bandar itu.

Perintah berkurung – keputusan arahan tentera – itu bermula Selasa pada jam 8 malam waktu tempatan dan akan berlangsung sehingga 7 pagi pada Khamis, menurut Datuk Bandar, Vitali Klitschko.

Beliau berkata, bandar itu melalui tempoh sukar apabila tentera Russia cuba mengepungnya dan menggesa penduduk untuk kekal di rumah selama dua hari atau pergi ke pusat perlindungan apabila siren kedengaran.

“Pergerakan di sekitar Kyiv tanpa permit khas adalah dilarang. Ia hanya dibenarkan keluar dengan tujuan untuk ke pusat perlindungan,” katanya.

Perang Russia-Ukraine yang bermula pada 24 Februari, telah mengundang kecaman antarabangsa yang membawa sekatan kewangan ke atas Moscow dan mendorong firma global keluar dari Russia.

Sekurang-kurangnya 636 orang awam dilaporkan terbunuh dan 1,125 yang lain cedera di Ukraine sejak perang bermula.

Malah, lebih tiga juta pelarian telah melarikan diri ke negara jiran, menurut anggaran Pertubuhan Bangsa-Bangsa Bersatu (PBB).-  Agensi


Sambutan BKM beri penekanan perkukuhkan institusi keluarga

KUALA LUMPUR, 29 Rabiulawal 1443H, Jumaat -Sambutan Bulan Keluarga Malaysia (BKM) yang akan dilancarkan Perdana Menteri Datuk Seri Ismail Sabri Yaakob di Taman Botani Perdana pada Ahad (7 Nov) akan memberikan penekanan dalam memperkukuhkan institusi kekeluargaan yang dilihat semakin rendah dalam kalangan masyarakat susulan penularan wabak COVID-19.

Timbalan Pengerusi Lembaga Penduduk dan Pembangunan Keluarga Negara (LPPKN) Mastura Mohamad Darby berkata hasil kajian mendapati tahap kesejahteraan keluarga Malaysia kini berada di peringkat sederhana semasa tempoh pandemik ini.

“Satu kajian telah dibuat oleh pakar yang menunjukkan kesejahteraan keluarga di Malaysia berada pada tahap sederhana iaitu 70.72 peratus. Sementara kadar terendah pula pada 59.5 peratus yang mempunyai sokongan sosial rendah daripada ahli keluarga,” katanya dalam rancangan “Malaysia Petang Ini” diterbitkan BernamaTV hari ini.

Dalam pada itu, Mastura berkata fasa endemik kini merupakan detik yang sesuai untuk mengeratkan semula hubungan kekeluargaan selari dengan sambutan BKM bertemakan ‘Cintakan Keluarga’ dengan matlamat menerapkan elemen kasih sayang, akhlak, selamat, berilmu dan harmoni.

“Kita sudah melalui satu jangka masa yang memberi penekanan kepada keluarga akibat COVID-19. Jadi pada bulan ini khususnya dalam fasa endemik, sedikit sebanyak memberi ruang kepada masyarakat untuk meluangkan masa bersama-sama keluarga,” katanya.

Beliau berkata pelbagai program disediakan hari pelancaran itu BKM dengan kerjasama pelbagai rakan kongsi antaranya program senam ria, ruang pameran aktiviti dan berkelah secara santai bersama keluarga.

Mastura turut menasihati masyarakat agar terus menyemarakkan semangat kekeluargaan dengan menerapkan pelbagai aktiviti riadah bersama keluarga di rumah sepanjang masa.

Ogos lepas, Ismail Sabri melancarkan konsep Keluarga Malaysia yang bertunjangkan nilai keterangkuman, kebersamaan dan kesyukuran.

Konsep Keluarga Malaysia diperkenalkan Perdana Menteri Kesembilan itu menerusi ucapan sulungnya selepas dilantik menerajui tampuk kerajaan pada 22 Ogos lepas.  – Bernama


Kekang ekstremisme agama? China keluar peraturan baharu jemaah haji

BEIJING, 25 Safar 1442H, Selasa – China mengeluarkan peraturan baharu bagi umat Islam di negara ini yang berkunjung ke Arab Saudi untuk menunaikan ibadah haji, sebagai antara langkah menentang ekstremisme agama.

Berdasarkan peraturan baharu itu, Beijing menetapkan supaya rombongan jemaah haji hanya diuruskan oleh Persatuan Islam China, selain mewajibkan jemaah mematuhi undang-undang negara komunis itu.

Terdapat 20 juta umat Islam di China, kebanyakannya penduduk Uyghur – kumpulan etnik yang berasal dari Turki – dan Muslim Hui yang berasal dari etnik China.

Kedua-dua etnik iaitu Uyghur dan Muslim Hui mempunyai penduduk sekitar 10 juta, menurut data rasmi.

Kira-kira 10,000 orang Cina muslim menunaikan haji dan umrah setiap tahun.

Peraturan yang mengandungi 42 artikel itu menyatakan bahawa setiap jemaah haji dan umrah perlu diatur dan mengikut undang-undang, selain hanya memberi kuasa mengurus kepada Persatuan Islam China sahaja.

Tidak ada organisasi atau individu lain yang boleh mengatur jemaah, dan warganegara itu perlu memenuhi syarat asas ketika menunaikan haji dan peraturan yang akan dilaksana mulai 1 Disember.

Peraturan yang wajib dipatuhi oleh setiap jemaah haji negara itu adalah didakwa bertujuan menentang ekstremisme agama.

Sejak tahun lalu, China berdepan kritikan antarabangsa termasuk Pertubuhan Bangsa-Bangsa Bersatu (PBB) dan negara Barat, berikutan penahanan lebih sejuta orang – kebanyakan etnik Uyghur – di kem tahanan wilayah Xinjiang dalam usaha menentang ekstremisme.

Wilayah Xinjiang yang kaya dengan sumber adalah rumah bagi lebih 10 juta muslim Uyghur yang berbahasa Turki. – Agensi


Penggiliran anggota ATM di sempadan sentiasa dilakukan

KUALA LUMPUR, 20 Zulkaedah 1441H, Ahad – Panglima Angkatan Tentera Malaysia (ATM) Jeneral Tan Sri Affendi Buang berkata penggiliran penugasan anggota pasukan ATM dalam kawalan operasi persempadanan di seluruh negara, sentiasa dilaksanakan.

Beliau berkata penggiliran ini penting untuk mengelakkan anggota ATM daripada terjebak dengan sebarang kegiatan jenayah, penyeludupan atau bersekongkol dengan tekong.

“Atur gerak anggota di kawasan sempadan penting bagi memastikan operasi kawalan persempadanan yang kini dilaksanakan secara bersepadu dengan pelbagai agensi penguatkuasaan dan keselamatan lain menerusi Op Benteng mencapai objektif disasarkan,” katanya kepada Bernama di sini, hari ini.

Op Benteng diaktifkan sejak Mei 2020 di bawah Pasukan Petugas Kebangsaan (NTF) dengan kerjasama Angkatan Tentera Malaysia, PDRM, Agensi Penguatkuasaan Maritim Malaysia, Kementerian Kesihatan, Angkatan Pertahanan Awam Malaysia, Jabatan Imigresen Malaysia dan Jabatan Sukarelawan Malaysia

Menurut Affendi, sebelum ini, operasi kawalan sempadan dilaksanakan secara service centric oleh setiap agensi, namun aspek pemantauan setiap operasi kini dipertingkat dan diperkemaskan terutama melibatkan atur gerak anggota yang terlibat secara langsung di kawasan-kawasan yang telah dipertanggungjawabkan.

“Ini juga bagi mengelakkan pasukan atau anggota terlibat menjadi familiar (biasa) dengan komuniti setempat di kawasan operasi, yang boleh menyebabkan mereka mungkin terleka atau terlalu selesa (complacent) dan seterusnya mempengaruhi mereka untuk bersekongkol dengan kegiatan yang menyalahi undang-undang negara,” katanya.

Katanya, aspek pemantauan dalam setiap perkhidmatan ATM terutama melibatkan atur gerak anggota sentiasa ditekankan lebih-lebih lagi melibatkan penugasan kawalan operasi persempadanan.

“Bagaimanapun, dalam apa jua operasi yang dilaksanakan, ATM amat memandang serius dan tidak berkompromi dengan mana-mana pegawai atau anggota yang bersekongkol dengan sebarang aktiviti penyeludupan mahupun kegiatan jenayah lain,” tegas beliau sambil menambah ATM bertanggungjawab dalam memastikan kedaulatan dan kesejahteraan negara sentiasa terpelihara.

Sebelum ini dilaporkan beberapa anggota tentera dan polis antara individu yang ditahan kerana disyaki menyalah guna kuasa dan terlibat dalam aktiviti penyeludupan pendatang tanpa izin di sempadan Johor dan Sarawak, baru-baru ini.

Sementara itu, Pengarah Jabatan Integriti dan Pematuhan Standard (JIPS) Bukit Aman Datuk Zamri Yahya dilaporkan berkata tempoh penugasan pegawai dan anggota penguat kuasa polis di kawasan sempadan negara, akan dilaksanakan tidak melebihi lima tahun untuk mengelak salah guna kuasa. – Bernama


MCA upah peguam bela 8 tertuduh protes Jawi di Jerantut

BANGI, 14 Rejab 1442H, Jumaat – Parti perkauman MCA dilaporkan bakal melantik peguam bagi membantu lapan lelaki yang didakwa di mahkamah kerana pembabitan mereka dalam ‘bantahan kemasukan pembelajaran Jawi dalam kurikulum pendidikan Cina’.

Setiausaha Agung MCA, Datuk Chong Sin Woon berkata, pihaknya sentiasa mengikuti perkembangan isu itu, selain beranggapan semua tertuduh hanya mengamalkan hak kebebasan bersuara mereka dalam keadaan yang aman seperti dibenarkan dalam Perlembagaan negara.

Katanya lagi, mereka menyuarakan permohonan dengan aman, tanpa menjejaskan keamanan awam.

“Oleh itu, MCA rasa bertanggungjawab melantik peguam untuk membantu mereka, selain membela mereka di mahkamah bagi melindungi dan mendapatkan semula hak mereka,” katanya seperti dilapor Oriental Daily, semalam.

Sebelum ini, lapan lelaki didakwa di Mahkamah Majistret Jerantut kerana perhimpunan haram diadakan 18 bulan lepas bagi memprotes penggunaan Jawi dalam buku teks Bahasa Melayu di sekolah-sekolah vernakular.

Media melaporkan Goh Say Aik, Leong Ah Kow, Yong Loong Sang, Cheong Sai Kow , Chip Tong Sang, Chip Meng Sung, Wong Keng Yau dan Kong Teck Fook mengaku tidak bersalah atas tuduhan itu.

Mereka didakwa melakukan kesalahan itu pada jam 11.30 pagi, 20 Ogos 2019 di depan SRJK Sungai Jan di Jerantut.

Jika sabit kesalahan, mereka boleh dihukum penjara tidak lebih enam bulan atau denda, atau kedua-dua sekali.


Gara-gara tak tulis nama, 1,000 pelajar gagal peperiksaan ke universiti awam

BANGKOK, 26 Ramadan 1443H, Khamis – Kira-kira 1,000 pelajar Thailand gagal dalam peperiksaan kemasukan ke universiti awam negara itu berikutan tidak menulis nama dan nombor siri di atas kertas peperiksaan.

Kesemua calon dikatakan patuh kepada arahan penyelia peperiksaan yang menyatakan tidak perlu menulis nama dan nombor siri kertas peperiksaan.

Minggu lalu, markah bagi Ujian Aptitud Am (GAT) dan Ujian Aptitud Profesional (PAT) diumumkan bagi calon yang mahu memasuki universiti.

Peperiksaan itu yang dibahagi kepada dua bahagian iaitu dalam bahasa Thailand dan Inggeris dan kedua-duanya memerlukan calon memperoleh markah maksimum 150.

Bagaimanapun selepas diumumkan, 1,000 calon mendapat markah o berikutan gagal mengikuti garis panduan yang ditetapkan, menyebankan sekumpulan pelajar menggesa Menteri Pengajian Tinggi, Sains dan Penyelidikan dan Inovasi, Anek Laothamatas meneliti semula keputusan peperiksaan terbabit.

Bagaimanapun, Majlis Presiden Universiti Thailand enggan menyemak kertas peperiksaan berikutan tidak mematuhi garis panduan yang memerlukan semua calon menulis nama dan nombor siri peperiksaan.

Sementara itu, seorang calon berkata, dia telah cuba merealisasikan impian untuk menjejaki ke universiti idamannya sejak empat tahun lalu dan kini sedang menunggu masa untuk mengambil peperiksaan ulangan kemasukan ke universiti awam.

Malah, dia berharap supaya pihak pengurusan meneliti semula permohonan berikutan kesilapan teknikal.

Pada masa sama, Pengurus Sistem Kemasukan Universiti Thailand memaklumkan, CUPT telah berhubung dengan penyelia peperiksaan selepas menerima bantahan daripada 1,000 pelajar.

Penyelia bertanggungjawab dengan salah faham tersebut mengenai soalan pelajar yang menanyakan sama ada mereka perlu menandatangani nama sebelum keluar dari dewan peperiksaan.

Bagaimanapun mereka kini kesuntukan masa dan tidak dapat membuat sebarang perubahan.

Lebih mengejutkan, kejadian berkenaan bukan sahaja berlaku di satu lokasi peperiksaan tetapi seluruh Thailand. – Agensi


Ketua Setiausaha perlu lapor peratus kehadiran setiap minggu

PUTRAJAYA, 12 Syawal 1442H, isnin  – Setiap ketua setiausaha dikehendaki melapor peratusan kehadiran pegawai kementerian dan jabatan di bawahnya secara mingguan kepada Jabatan Perkhidmatan Awam (JPA) pada setiap hari Jumaat sebelum 12 tengah hari mulai esok hingga 7 Jun ini.

Menerusi kenyataan hari ini, JPA memaklumkan bahawa langkah itu bertujuan memastikan keberadaan warga kerja di pejabat adalah pada tahap 20 peratus.

“Kehadiran maksimum 20 peratus di pejabat hanya dibenarkan untuk proses kerja yang memerlukan keberadaan di pejabat seperti urusan pembayaran dan melibatkan dokumen rahsia atau Rahsia Besar seperti Memorandum Jemaah Menteri,” menurut JPA.

JPA berkata, bilangan 20 peratus tersebut tidak termasuk anggota barisan hadapan dan warga kerja yang diarah penugasan semula di agensi-agensi tertentu.

Ketua Setiausaha Negara Tan Sri Mohd Zuki Ali baru-baru ini mengumumkan bahawa pengoperasian pejabat kerajaan akan dilaksanakan secara hibrid melalui keberadaan di pejabat dan arahan bekerja dari rumah (BDR) dalam tempoh Perintah Kawalan Pergerakan (PKP) 3.0.

Ia termasuk menggunakan pendekatan kehadiran ke pejabat pada tahap 20 peratus keseluruhan yang tidak termasuk perkhidmatan petugas barisan hadapan dan 80 peratus secara BDR dengan penggiliran.

JPA berkata, bagi warga kerja terbabit, mereka dimestikan memakai pelitup muka setiap masa khususnya jika terdapat individu lain di dalam pejabat yang sama atau di kawasan awam seperti di dalam lif, lobi serta tempat letak kereta.

Mereka juga digalakkan memakai pelindung muka apabila berinteraksi secara bersemuka, mengimbas kod MySejahtera setiap kali masuk ke pejabat dan sentiasa mengamalkan penjarakan fizikal serta kerap mencuci tangan.

Bagi warga kerja yang melaksanakan BDR pula, JPA mengingatkan bahawa mereka dilarang sama sekali menjalankan sebarang urusan peribadi semasa waktu pejabat tanpa kebenaran Ketua Jabatan.

“Mana-mana warga kerja yang didapati tidak mematuhi ketetapan BDR akan dikenakan tindakan tatatertib,” menurut JPA.

Memperincikan perkara itu, JPA memaklumkan bahawa warga kerja yang diarahkan BDR adalah dibenarkan membawa pulang dokumen berdasarkan garis panduan yang ditetapkan oleh Pejabat Ketua Pegawai Keselamatan Kerajaan Malaysia, Jabatan Perdana Menteri.

Bagaimanapun JPA menegaskan bahawa pegawai terbabit bertanggungjawab menjaga keselamatan serta kerahsiaan dokumen kerajaan selain memastikan semua dokumen kerajaan sama ada dalam bentuk salinan cetak atau salinan elektronik disimpan dengan sempurna.

“Dokumen berkenaan hendaklah diletakkan di tempat yang selamat serta mematuhi kehendak Akta Rahsia Rasmi 1972 (Akta 88), Arahan Keselamatan dan apa-apa peraturan, pekeliling, garis panduan atau arahan yang dikeluarkan kerajaan dari semasa ke semasa,” menurut JPA.

Menyentuh mengenai aktiviti mesyuarat, JPA menyarankan agar dilaksanakan secara dalam talian melalui medium yang selamat dan terjamin kerahsiaan serta mematuhi Dasar Keselamatan Informasi dan Teknologi Maklumat.

“Sekiranya mesyuarat mustahak diadakan secara bersemuka, ia dihadkan kepada warga kerja dalaman sahaja dengan bilangan tidak melebihi lima orang dan tempoh mesyuarat perbincangan tidak melebihi satu jam,” kata JPA.

“Sepanjang tempoh mesyuarat atau perbincangan, semua ahli mesyuarat mesti memakai pelitup muka dan pelindung muka,” menurut JPA.

Mengenai perkhidmatan kaunter penerimaan dokumen untuk agensi, JPA menggalakkan agar agensi kerajaan membuka kaunter khas penerimaan semua dokumen agensi atau bungkusan di lobi bagi mengurangkan kehadiran orang awam memasuki premis kerajaan.

— BERNAMA


UMNO tarik balik sokongan kepada PM serta-merta

KUALA LUMPUR, 27 Zulkaedah 1442H, Khamis – UMNO awal pagi ini memutuskan untuk menarik balik dan menamatkan sokongan serta-merta terhadap Tan Sri Mahiaddin Yassin.

Presidennya, Datuk Seri Dr Ahmad Zahid Hamidi berkata, keputusan itu dicapai dalam mesyuarat Majlis Kerja Tertinggi (MKT) malam ini yang berlangsung secara maya selama lebih empat jam, bermula 8.30 malam tadi.

Katanya, keputusan berkenaan dicapai susulan kegagalan kerajaan Perikatan Nasional (PN) memenuhi tujuh pra syarat yang ditetapkan UMNO sewaktu Muhyiddin menjadi Perdana Menteri pada 1 Mac 2020.

“Memenuhi mandat sebulat suara para perwakilan di Perhimpunan Agung UMNO 2020 dan berpandukan kepada tujuh kegagalan kerajaan memenuhi aspirasi rakyat yang digariskan, maka tempoh memberikan sokongan kepada Tan Sri Mahiaddin Yasin selaku Perdana Menteri ditarik balik dan ditamatkan.

“Justeru, UMNO mendesak agar Tan Sri Mahiaddin dapat berundur secara terhormat bagi membolehkan seorang perdana menteri baharu dilantik untuk suatu tempoh yang terhad,” katanya dalam sidang media yang diadakan secara maya dari Pusat Dagangan Kuala Lumpur.

Ahmad Zahid yang juga Ahli Parlimen Bagan Datuk berkata, sepanjang tempoh berkenaan, perdana menteri baharu itu hanya akan memfokuskan kepada usaha membantu kebajikan rakyat sepanjang pandemik COVID-19 dengan pendekatan inklusif, selain memastikan proses vaksinasi dan imunisasi dapat disegerakan.

“Setelah berjaya mencapai tahap imunisasi kelompok, perdana menteri baharu mestilah segera menasihati Yang di-Pertuan Agong bagi menyerahkan kembali mandat kepada rakyat untuk diadakan Pilihan Raya Umum ke-15.

“Ini penting bagi membolehkan sebuah kerajaan yang benar-benar stabil dan memperoleh mandat majoriti rakyat diwujudkan sebagaimana titah Yang di-Pertuan Agong,” katanya.

Katanya, Mesyuarat MKT turut mengulangi pendirian sepertimana diputuskan pada Perhimpunan Agung UMNO 2020 untuk tidak menyokong sebarang usaha mencalonkan Presiden PKR, Datuk Seri Anwar Ibrahim sebagai perdana menteri, atau pun kerajaan yang ditunjangi oleh DAP-Pakatan Harapan.

Menurutnya, mesyuarat juga turut mengabsahkan keputusan penangguhan pemilihan UMNO selama 18 bulan selaras dengan Fasal 10.16 Perlembagaan UMNO.


Maksud akhlak Nabi adalah al-Quran

SA’D bin Hisham bin Amir telah datang ke Madinah dan bertemu dengan Saidatina Aisyah dan bertanya:

يَا أُمَّ المُؤمِنِينَ ! أَنبئِينِي عَن خُلُقِ رَسُولِ اللَّهِ صَلَّى اللَّهُ عَلَيهِ وَسَلَّمَ ؟
“Wahai Ummul Mukminin, ceritakan kami tentang akhlak Rasulullah ﷺ.”

2. Lalu Aisyah menjawab dan bertanya kepadanya: “Apakah engkau tidak membaca al-Quran?” Sa’d menjawab: Bahkan aku membacanya. Lalu Aisyah berkata:

قَالَت : فَإِنَّ خُلُقَ نَبِيِّ اللَّهِ صَلَّى اللَّهُ عَلَيهِ وَسَلَّمَ كَانَ القُرآنَ .
“Sesungguhnya akhlak Nabi ﷺitu adalah al-Quran.” (HR Muslim)

3. Menurut al-Imam al-Nawawi, yang dimaksudkan dengan akhlak Nabi itu adalah al-Quran ialah:

العمل به ، والوقوف عند حدوده ، والتأدب بآدابه ، والاعتبار بأمثاله وقصصه ، وتدبره ، وحسن تلاوته
“(Iaitu Baginda) Beramal dengan al-Quran, berhenti disempadan yang ditetapkan, beradab dgn adab al-Quran, mengambil iktibar darinya, bertadabbur dan tilawah yg baik.” (Sharh Muslim)

4. Manakala menurut Ibn Rajab pula, yang dimaksudkan dengan akhlak al-Quran itu ialah keredaan dan kemarahan Rasulullah ﷺ adalah berteraskan kepada apa yang telah digariskan dalam al-Quran. Kata beliau:

يعني أنه كان يتأدب بآدابه ويتخلق بأخلاقه ، فما مدحه القرآن كان فيه رضاه ، وما ذمه القرآن كان فيه سخطه
Iaitu Baginda beradab dengan adab al-Quran, berakhlak dengan panduan al-Quran, maka apa sahaja yang dipuji oleh Allah dalam al-Quran maka itulah keredaan Baginda, dan apa sahaja yang dikeji oleh al-Quran, maka itulah kemarahan Baginda. (Jami’ Ulum wa al-Hikam)

5. al-Qadhi Iyad pula menjelaskan bahawa akhlak Nabi adalah setiap panduan yang boleh didapati dalam al-Quran. Kata beliau:

أي خلقه كان جميع ما حصل في القرآن ، فإنَّ كُلَّ ما استحسنه وأثنى عليه ودعا إليه فقد تحَلَّى به
“Iaitu akhlak Baginda itu adalah setiap apa yang dihimpunkan di dalam al-Quran. Apa sahaja yang dinilai baik, dipuji dan diseru oleh al-Quran, maka Rasulullah ﷺ akan menghiasi dirinya dengan perkara tersebut.” (al-Shifa)

6. Oleh yang demikian, setiap panduan dan bimbingan Allah mengenai sifat amanah, memperjuangkan keadilan, ketegasan dalam hukum, bersifat berani dan menyantui seluruh makhluk, maka itulah akhlak Rasulullah ﷺ.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Rangkaian 4G untuk semua kawasan FELDA dalam masa terdekat: Annuar Musa

KUALA LUMPUR, 1 Rabiulawal 1443H, Jumaat – Kesemua 317 kawasan tanah rancangan Lembaga Kemajuan Tanah Persekutuan (FELDA) di seluruh negara akan diberikan keutamaan dalam mewujudkan kesalinghubungan rangkaian 4G dalam masa terdekat.

Menteri Komunikasi dan Multimedia, Tan Sri Annuar Musa berkata, ia antara usaha yang dilakukan kerajaan supaya konsep pendemokrasian kesalinghubungan atau hak asasi manusia untuk mendapatkan kesalinghubungan dapat dilaksanakan di negara ini.

“Semalam saya ada perbincangan dengan rombongan pengurusan Felda yang diketuai pengerusinya Datuk Seri Idris Jusoh dan kita capai kata sepakat itu,” katanya kepada pemberita selepas Majlis Prapelancaran Keluarga Malaysia di Angkasapuri di sini hari ini.

Sementara itu, beliau berkata, meningkatkan kesalinghubungan jalur lebar di seluruh negara termasuk kawasan pedalaman dan kampung Orang Asli antara kriteria program Kementerian Komunikasi dan Multimedia (KKMM) bagi menjayakan penghayatan konsep Keluarga Malaysia.

Beliau berkata, menghubungkan segenap tempat melalui kesalinghubungan jalur lebar akan mengukuhkan institusi Keluarga Malaysia.

Annuar berkata, setiap program kementerian boleh diperkenalkan dan ditampilkan dengan lebih berkesan apabila projek fizikal dikaitkan dengan makna dan falsafah pembinaan sebuah negara bangsa.

Menurut buku kecil ‘Keluarga Malaysia’, setiap kementerian dan agensi berkaitan perlu mengusul dan mencadangkan kriteria program masing-masing mengikut kesesuaian dengan persetujuan Pejabat Perdana Menteri.

Justeru, bagi memastikan prestasi menyeluruh konsep Keluarga Malaysia, Keberhasilan Kebahagiaan (KHO) perlu disertakan dalam Petunjuk Prestasi Utama (KPI) untuk kod skor pihak yang berkepentingan.

Menyentuh mengenai Petunjuk Prestasi Utama (KPI) untuk dicapai oleh KKMM dalam tempoh 100 hari pertama, Annuar berkata, menghidupkan dan menceriakan semula industri kreatif negara antara agenda kementerian berkenaan.

Beliau berkata, garis panduan mengenai langkah-langkah untuk memperhebatkan industri kreatif negara sebagai salah satu daripada cabang untuk menambah pendapatan sekali gus menyumbang kepada Keluaran Dalam Negara Kasar (KDNK).

Selain itu, pelaksanaan khidmat jalur lebar, Pelan Jalinan Digital Negara (JENDELA) dan penghayatan ekonomi digital antara agenda utama KKMM dalam 100 hari.

Beliau berkata, kerajaan juga akan memulakan program Pakej Remaja Keluarga Malaysia untuk membantu golongan remaja memperoleh akses internet dan peranti pintar mampu milik dalam beberapa hari lagi. – Bernama


Tong sampah unik di 60 sekolah Phnom Penh

PHNOM PENH, 21 Jamadilawal 1443H, Ahad – Kementerian Alam Sekitar Kemboja telah menyediakan pelbagai jenis bentuk tong sampah unik kepada lebih 60 buah sekolah di seluruh negara itu.

Langkah itu sebagai motivasi kepada pelajar dan kakitangan sekolah supaya mengasingkan sampah secara tepat dan sekali gus mempromosi kesedaran alam sekitar bagi menjadikan bandar bersih dan cantik.

Idea unik tersebut dihasilkan Pertubuhan Bukan Kerajaan (NGO) Kesatuan Persekutuan Belia Cambodia-Phnom Penh (UYFC-PP).

Timbalan Pengarah UYFC-PP, Sorn Bun Mean berkata, antara rekaan tong sampah unik yang direka adalah periuk tanah liat, yang dikenali masyarakat tempatan sebagai ‘Ka’am dan perangkap ikan yang dikenali ‘Angrut’.

Bun Mean menjelaskan, rekaan itu bukan sahaja boleh mempromosikan identiti dan kebudayaan kepada masyarakat luar selain meningkatkan kesedaran pengasingan sampah.

Malah katanya, langkah yang dibuat itu diyakini boleh mengurangkan beban tapak pelupusan sampah. – Agensi


Dua kawasan rekod bacaan IPU tidak sihat setakat 9 pagi

KUALA LUMPUR, 20 Rabiulawal 1445H, Jumaat – Dua kawasan di seluruh negara mencatat bacaan Indeks Pencemaran Udara (IPU) tidak sihat setakat 9 pagi ini, berbanding tujuh kawasan pada 5 petang semalam.

Berdasarkan data dalam laman sesawang Sistem Pengurusan Indeks Pencemaran Udara Malaysia (APIMS), Jabatan Alam Sekitar (JAS), bacaan IPU tertinggi dicatat di Nilai, Negeri Sembilan iaitu 151 diikuti Bukit Rambai, Melaka dengan 112.

Tujuh kawasan yang merekodkan kadar IPU tertinggi pada 5 petang semalam adalah Bukit Rambai (154), Bandaraya Melaka (151); Port Dickson, Negeri Sembilan (134); Tangkak, Johor (113); Alor Gajah, Melaka; dan Cheras masing-masing 105 manakala Batu Pahat, Johor (103).

IPU berskala antara 0-50 dikategorikan sebagai sihat, 51-100 (sederhana), 101-200 (tidak sihat), 201-300 (sangat tidak sihat) dan 300 ke atas (berbahaya).

Data IPU itu dikeluarkan setiap jam, berdasarkan 68 stesen pengawasan kualiti udara di seluruh negara. – Bernama


Pencemaran bau: LRA Rantau Panjang, SSP 1,2 dan 3 henti tugas

KUALA LUMPUR, 24 Rabiulawal 1442H, Selasa – Henti tugas Loji Rawatan Air (LRA) Rantau Panjang, Sungai Selangor Fasa (SSP) 1, 2, dan 3 menyebabkan gangguan bekalan air tidak berjadual melibatkan 1,139,008 akaun pengguna di Lembah Klang.

Gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang ini berikutan pencemaran sumber air mentah.

Ketua Komunikasi Korporat Pengurusan Air Selangor Sdn Bhd (Air Selangor)

, Elina Baseri dalam kenyataan hari ini memaklumkan perkara itu lanjutan kepada kenyataan Lembaga Urus Air Selangor (LUAS) berhubung pencemaran bau seakan pelarut di Sungai Selangor.

“Air Selangor ingin memaklumkan henti tugas Loji Rawatan Air Sungai Selangor Fasa 1, Fasa 2, Fasa 3 dan Rantau Panjang berikutan pencemaran sumber air mentah di Sungai Selangor pada pukul 12.45 tengahari tadi.

“Sehingga pukul 2.30 petang ini, pencemaran di Muka Sauk LRA Rantau panjang pada tahap 8 TON dan LRA SSP1,2 dan 3 pula pada tahap 4 TON.

“Usaha untuk mencairkan bahan pelarut dan pancut bahan pencemaran yang terdapat dalam Sungai Selangor telah dilakukan dengan melepaskan air dari Empangan Sungai Selangor sebanyak 300 juta liter sehari dan empangan Sungai Tinggi sebanyak 500 juta liter sehari,” katanya.

Dalam pada itu, beliau berkata Lembaga Urus Air Selangor telah melepaskan air mentah melalui operasi pengepaman kolam KL Larut dengan kapasiti 192 juta liter sehari untuk tujuan yang sama.

“Air Selangor amat memahami situasi para pengguna yang memerlukan air bersih terutama semasa peningkatan kes COVID 19 dan pelaksanaan Perintah Kawalan Pergerakan Bersyarat ini dengan mengambil segala usaha bagi meminimakan impak gangguan kepada para pengguna yang terjejas,” katanya.

Terdahulu, LUAS dalam kenyataan di laman Facebook memaklumkan Loji Rawatan Air (LRA) Rantau Panjang, Sungai Selangor Fasa (SSP) 1, 2, dan 3 telah dihentikan tugas pada jam 12.20 hingga 12.45 tengah hari tadi berikutan pencemaran bau yang didakwa seakan-akan solvent (pelarut) telah dikesan di Sungai Selangor.

“Bau telah dikesan sekitar 8 TON di LRA Rantau Panjang. Berdasarkan pemantauan LUAS setakat 6 pagi tadi rekod bacaan terakhir masih 0 TON.

“LUAS, Air Selangor dan pihak-pihak terlibat sedang menjalankan siasatan dan tindakan mitigasi segera. Sebarang perkembangan akan dimaklumkan dari semasa ke semasa,” menurut LUAS.-  Bernama


Hak asasi manusia di Malaysia akan dibuat ikut acuan tempatan: Pengerusi SUHAKAM

Oleh Zuhayati Yazid

BANGI, 6 Zulhijjah 1443H, Rabu – Pengerusi Suruhanjaya Hak Asasi Manusia (SUHAKAM) yang baharu, Prof Datuk Dr Rahmat Mohamad memberi jaminan hak asasi manusia di negara ini akan dibuat mengikut acuan tempatan dan tidak lagi berpaksikan budaya Barat atau ‘western centric’.

Beliau berkata, walaupun perlu mengekalkan tanggungjawab mempertahan hak asasi manusia di bawah Perlembagaan Persekutuan namun ia akan lebih ke arah acuan sendiri.

“Hak asasi manusia negara ini dibuat bagi menggambarkan Malaysia sendiri dan bersesuaian dengan adat dan budaya tempatan negara kita.

“Walaupun hak asasi manusia hari ini perlu dilihat dalam perspektif yang lebih besar namun kita perlu mengikut adat resam dan budaya tempatan berlandaskan elemen tempatan.

“Apa-apa yang kita setuju atau hak asasi manusia itu mestilah mempunyai kepentingan dari segi ikatan agama, batas-batas agama, adat resam dan kepercayaan selain tidak terlalu eurosentrik, ” katanya ketika dihubungi Ismaweb.net, hari ini.

Beliau menambah, walaupun agama Islam adalah agama rasmi di negara ini namun perlu mengambil kira kepentingan agama-agama lain.

“Kita maklum agama Islam adalah agama rasmi negara, tetapi agama lain pun ada seperti Kristian, Buddha, Hindu dan setiap agama pun melihat benda yang baik, atau bertentangan kemanusiaan, itu penting untuk kita melihat perkara tersebut,” katanya.

Prof Rahmat dalam masa sama menegaskan, ketika ini perkara yang lebih penting dan perlu diberi pemerhatian adalah merangkumi hak asasi untuk hidup atau ‘right to live’ dan hak asasi untuk mendapatkan ekonomi yang baik untuk rakyat.

“Saya nampak dalam keadaan ekonomi tidak menentu, hak asasi golongan berpendapatan rendah (B40) perlu diketengahkan pada masa ini.

“Pada saya perspektif hak asasi itu harus dilihat, sebab golongan B40 ini sedang dalam keadaan yang amat sukar untuk hidup walaupun mereka menerima bantuan daripada kerajaan.

“Jadi tugas SUHAKAM lebih besar dengan madah yang baharu dan lebih luas dalam pasca pandemik termasuk hak untuk hidup dari segi ekonomi dan juga sosial,” katanya.

Katanya lagi, apabila Perdana Menteri mengangkat konsep Keluarga Malaysia bermakna semua masyarakat dalam negara ini perlu inkslusif.

“Tugas SUHAKAM juga perlu bertanggungjawab untuk right to live ini sebagai madah baharu SUHAKAM, sebab kerangka lebih luas kerana selama ini kita hanya melihat hak asasi dari perspektif Perlembagaan Persekutuan semata-mata,” katanya.

Beliau memberi jaminan SUHAKAM di bawah pimpinannya akan membawa nafas baharu yang lebih segar.

“Semestinya berdepan cabaran yang hebat dan perlu beri masa untuk pastikan hak asasi manusia di negara ini terjamin,” tegas beliau.


Pencabulan ruang angkasa negara membimbangkan, timbulkan pelbagai persoalan

BANGI, 21 Syawal 1442H, Rabu – Pencabulan ruang angkasa Zon Maritim Malaysia (ZMM) Kota Kinabalu yang dilakukan 16 buah pesawat tentera udara milik China iaitu Tentera Udara Republik Rakyat China (PLAAF) pada Isnin (31 Mei) tidak boleh dipandang ringan.

Mantan Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim menegaskan, kedaulatan angkasa atau ‘Air Sovereignty’ adalah hak asas sebuah negara berdaulat.

“Kejadian di ruang udara negara melibatkan pencabulan 16 pesawat PLAAF seperti dilaporkan Tentera Udara Diraja Malaysia (TUDM) adalah amat membimbangkan.

“Timbul pelbagai persoalan mengapa pesawat-pesawat ini terbang dalam formasi taktikal dengan jarak 60 batu nautikal antara satu sama lain, seperti dilaporkan TUDM,” katanya dalam satu kenyataan, hari ini.

Beliau berkata, respon Wisma Putra dengan menghantar notis diplomatik kepada kerajaan China mengenai isu ini disambut baik, bagaimanapun ia perlu disusuli dengan tuntutan penjelasan dan permohonan maaf daripada China.

“Duta Besar China telah dipanggil tetapi masih belum kelihatan sebarang penjelasan berkaitan ini,” katanya.

Selain itu, beliau berkata, tindakan TUDM melakukan Operasi Curiga untuk memintas mana-mana pesawat asing yang tidak dikenali masuk ke ruang angkasa Malaysia dilihat bersifat reaktif dan seharusnya menjadi antara program cegah rintang yang berterusan dan diperhebatkan.

“Sistem cegah rintang ini sepatutnya berlaku sebelum pesawat berkenaan masuk ke ruang udara Malaysia dengan sistem dan teknologi pengesan lebih terkini dan tindakan lebih segera.

“Adalah sudah terlambat jika mereka sudah masuk dan kita tidak mengetahui jumlah maklumat yang telah diperoleh.

“Timbul persoalan jika adakah lagi pesawat tentera atau pesawat dan dron pengintip yang turut lepas masuk ke ruang udara Malaysia.

“Bagaimana dengan sistem pengesanan kita dan adakah kita merekodkan jumlah pencabulan yang berlaku?,” katanya lagi.

Ustaz Omar berkata, tidak dapat dinafikan kejadian terbaharu ini membuka banyak persoalan yang perlu diperjelaskan.

“Bajet pertahanan kita berjumlah sekitar RM15 billion pada 2020 amat jauh dan kecil berbanding negara lain seperti India USD 65 billion dan Australia sekitar USD 26 billion.

“Ini juga perlu mendapat perhatian dan tindakan sewajarnya dalam perancangan dan strategi pertahanan negara,” katanya.

Terdahulu, Panglima Tentera Udara, Jeneral Tan Sri Ackbal Abdul Samad dalam satu kenyataan, memaklumkan TUDM memintas 16 pesawat PLAAF yang dikesan menceroboh ZMM Kota Kinabalu (KK) IFR kelmarin.

Pesawat berkenaan yang dikesan Radar Pertahanan Udara TUDM dari Pusat Pertahanan Udara Sarawak pada jam 11.53 pagi, terbang secara formasi taktikal in-trail pada jarak 60 batu nautika antara satu sama lain.

Beberapa arahan supaya pesawat berkenaan menghubungi kawalan trafik udara KK IFR tidak dipatuhi, sekali gus TUDM melancarkan pesawat pemintas pada jam 1.33 tengah hari untuk melakukan identifikasi visual.


Belanjawan 2021: Tingkatkan hingga RM40 bilion keperluan KKM

Oleh Fazleen Safina

BANGI, 16 Rabiulawal 1442H, Isnin – Kerajaan perlu menyediakan sekurang-kurangnya RM10 bilion hingga RM40 bilion keperluan untuk Kementerian Kesihatan Malaysia (KKM) menerusi Belanjawan 2021 yang bakal dibentangkan Jumaat ini, kata Dr Mohd Ihsanuddin Abas.

Ketua Unit Kesihatan Awam Ikatan Pengamal Perubatan dan Kesihatan Muslim Malaysia (I-Medik) itu berkata, melalui peruntukan berkenaan, KKM dapat memfokuskan kepada penambahan kakitangan kesihatan dan fasiliti-fasiliti kesihatan seperti hospital dan klinik mengikut pertambahan penduduk dan kes-kes penyakit harian.

Bagi mendepani pandemik COVID-19, beliau berkata, kerajaan juga perlu meningkatkan keupayaan sektor kesihatan awam terutamanya di Pejabat-Pejabat Kesihatan Daerah dengan menaik taraf fasiliti dan kemudahan sistem teknologi maklumat.

Malah, katanya, pertambahan kakitangan dan kenderaan juga perlu dilakukan bagi melancarkan pengurusan kawalan penyakit di daerah-daerah seluruh Malaysia.

“Kesan pandemik COVID-19 sepatutnya memberi pengajaran bahawa jaminan kesihatan adalah penting untuk pembangunan dan kestabilan ekonomi negara.

“Pertambahan bajet ini perlu dilihat sebagai pelaburan negara kepada kesihatan rakyat – seklai gus ekonomi negara dapat dipulihkan,” katanya ketika dihubungi Ismaweb.net hari ini.

Dr Mohd Ihsanuddin menyifatkan bajet untuk kesihatan adalah satu cabaran besar kepada mana-mana kerajaan memerintah kerana saban tahun isu itu tidak pernah selesai.

Ini kerana, Ketua Pengarah Kesihatan, Tan Sri Dr Noor Hisham Abdullah sebelum ini pernah membangkitkan isu kekurangan bajet kesihatan sejak tahun 2018.

Memetik kenyataan Dr Noor Hisham, beliau berkata, bajet kesihatan di Malaysia pada tahun 2020 hanyalah 2.2 peratus daripada kadar Keluaran Dalam Negara Kasar (KDNK), sedangkan cadangan Pertubuhan Kesihatan Sedunia (WHO) adalah sekurang-kurangnya empat peratus daripada kadar itu.

Bagaimanapun, katanya, kerajaan hanya meningkatkan sedikit peruntukan pada setiap tahun, misalnya RM30.6 bilion bagi tahun 2020, khususnya untuk pengurusan dan pembangunan sektor kesihatan.

“I-Medik memandang serius isu bajet kesihatan lebih-lebih lagi dengan penambahan beban kesihatan berganda bukan hanya penyakit tidak berjangkit (non-communicable diseases-NCD) dan penyakit berjangkit sedia tetapi pandemik COVID-19 yang belum lagi reda,” katanya.

Dalam Belanjawan 2020, kerajaan terdahulu menyediakan peruntukan RM30.6 bilion bagi akses kesihatan.


Susun strategi PRU15, Gerakan lancar pemukiman

KUALA LUMPUR, 28 Rejab 1442H, Sabtu – Presiden Parti Gerakan Rakyat Malaysia (Gerakan) Datuk Dr Dominic Lau Hoe Chai hari ini melancarkan pemukiman parti itu hari ini untuk membincangkan strategi yang akan digunakan pada Pilihan Raya Umum ke-15 (PRU15).

Beliau berkata ia juga diadakan bagi mendapatkan kepercayaan pengundi dan rakyat Malaysia sekali gus mengembalikan zaman kegemilangan parti itu yang ditubuhkan sejak 1968.

“Retreat dua hari yang bermula hari ini penting bagi Gerakan sebagai persediaan menghadapi PRU15,” katanya kepada media selepas merasmikannya di Dewan Pulau Pinang, Menara PGRM di sini hari ini.

Pemukiman itu membabitkan penyertaan 130 perwakilan daripada Ahli Jawatankuasa Kerja Pusat (CWC), Pemuda, Wanita dan peringkat negeri dijalankan secara bersemuka dengan mematuhi segala prosedur operasi standard (SOP) bagi mencegah penularan pandemik COVID-19.

Pada Pilihan Raya Umum ke-14 (PRU14) 2018, Gerakan gagal memenangi sebarang kerusi yang ditandingi di 22 kerusi Parlimen dan 31 kerusi Dewan Undangan Negeri (DUN). – Bernama


44 peratus pengundi Malaysia tak setuju UMNO keluar PN

KUALA LUMPUR, 22 Jamadilawal 1442H, Rabu – Sebanyak 44 peratus pengundi di negara ini tidak bersetuju dengan keputusan UMNO untuk keluar dari Perikatan Nasional (PN).

Manakala 31 peratus pengundi bersetuju dan 25 peratus lagi menyatakan ‘tidak tahu’ atau enggan memberi sebarang komen.

Keputusan berkenaan diperoleh melalui kajian dijalankan Merdeka Center, yang menyentuh pandangan mereka terhadap ekonomi, kepimpinan dan isu semasa.

“Berdasarkan sifat polarisasi dalam politik khasnya dalam kalangan pengundi, 31 peratus setuju dengan keputusan UMNO untuk berpisah daripada Perikatan Nasional, manakala 44 peratus tidak bersetuju,” katanya seperti dipetik Astro Awani.

Jelas kenyataan itu, kajian berkenaan dikendalikan berdasarkan demografi etnik, akses kepada internet, umur dan jantina, pekerjaan, pendapatan bulanan serta kecenderungan politik.

Katanya, jumlah responden yang menyatakan tidak setuju sekiranya UMNO terpisah dari PN kebanyakan terdiri daripada pengundi Melayu, dengan 62 peratus tidak bersetuju.

“Manakala, hanya 21 pengundi Melayu yang bersetuju,” tambah kenyataan itu.

Dalam kajian yang sama, data undian juga menunjukkan 41 responden keseluruhannya tidak bersetuju sekiranya UMNO bergerak sendirian dalam menghadapi Pilihan Raya Umum ke-15 (PRU15) akan datang.

“51 peratus pengundi Melayu tidak bersetuju sekiranya parti itu (UMNO) menghadapi PRU secara sendirian,” jelas kenyataan itu.

Kajian itu dijalankan bagi mengenal pasti sama ada pengundi bersetuju sekiranya UMNO terpisah dari gabungan PN dan sekiranya UMNO perlu bergerak secara sendirian.

Terdahulu, sebahagian besar ahli UMNO pada minggu lalu berpendirian untuk keluar daripada gabungan PN susulan tindakan beberapa bahagian telah mengemukakan ketetapan mereka sewaktu perjumpaan Ahli Majlis Tertinggi UMNO minggu lalu.


Isu TPM tidak besar hingga bawa perpecahan parti: PAS

BANGI, 15 Zulhijjah 1443H, Jumaat – PAS tidak melihat isu perbincangan perjanjian jawatan Timbalan Perdana Menteri sebagai besar yang mampu membawa perpecahan dalam kalangan parti.

Sebaliknya menyifatkan tindakan menghebohkan isu berkenaan adalah ke arah strategi politik semata-mata, demikian tegas Ketua Dewan Ulama PAS, Datuk Dr Mahfodz Mohamed.

Beliau bagaimanapun mengakui isu jawatan berkenaan tidak pernah dibincangkan dalam mesyuarat pimpinan pusat atau Majlis Syura Ulama.

“Perjanjian bagi jawatan TPM mungkin hanya melibatkan beberapa pimpinan parti bersama rakan komponen parti dalam Perikatan Nasional (PN) dalam membentuk kerajaan campuran.

“Ia tidak dihebohkan kerana lebih menjurus isu strategi politik, soal pemimpin membelakangi Presiden dalam membuat perjanjian juga tidak berbangkit kerana pucuk pimpinan atasan semestinya telah dilantik oleh Presiden untuk mewakili PAS berunding dengan gabungan dalam PN.

“Bagi kami dalam PAS ini semua akur apa juga diputuskan Presiden dan pucuk pimpinan,” katanya.

Beliau berkata demikian sebagai mengulas sama ada tindakan beberapa pemimpin PN membuat perjanjian bagi jawatan Timbalan Perdana Menteri seperti didedahkan Tan Sri Muhyiddin Yassin tanpa pengetahuan Tan Sri Abdul Hadi Awang akan membawa perpecahan dan kekeliruan ahli PAS.

Mahfodz menegaskan, PAS sejak dulu tidak berharap dengan jawatan dan tak pernah meminta-minta jawatan dalam kerajaan sebaliknya membantu mencalonkan pihak daripada parti-parti lain untuk memimpin negara.

Katanya perkara tersebut dibuktikan apabila Abdul Hadi menamakan Muhyiddin sebagai Perdana Menteri susulan peletakan jawatan Tun Dr Mahathir Mohamad.

“Begitu juga seterusnya apabila Presiden BERSATU itu pula hilang sokongan, nama Ismail Sabri pula dicadangkan untuk jawatan berkenaan,” katanya.

Tegas beliau, tindakan berkenaan bagi memastikan kerajaan campuran yang memerintah Putrajaya hari ini kekal berfungsi dan tidak tumbang.

“Jadi tentang perjanjian TPM jika ada pun ia rahsia politik dan tak perlu diheboh. PAS tak akan mencampuri urusan perjawatan kerana kita nak perpaduan ummah dijaga,” katanya.

Perkara ini menjadi kecoh selepas Muhyiddin meminta Abdul Hadi merujuk kepada Setiausaha Agung PAS, Datuk Seri Takiyuddin Hassan, yang dikatakan individu bertanggungjawab menggubal draf perjanjian antara bekas Perdana Menteri itu dan Datuk Seri Ismail Sabri Yaakob.

Beliau menjelaskan perkara itu selepas Abdul Hadi memaklumkan tidak wujud perjanjian sebegitu dalam PN.

Susulan itu, Takiyuddin mengakui membuat draf perjanjian tersebut, namun dalam kapasiti sebagai menteri di jabatan perdana menteri ketika itu, bukan sebagai pemimpin parti.

Malah dalam pendedahan berkenaan, Ahli Parlimen Kota Bharu itu menyatakan perkara berkenaan bukan perjanjian, sebaliknya dipanggil memorandum perjanjian (MoA).


Keputusan PRU15 isyarat besar dari rakyat: Zahid

BANGI, 25 Rabiulakhir 1444H, Ahad – Barisan Nasional (BN) menerima dan menghormati keputusan rakyat dalam Pilihan Raya Umum Ke-15 (PRU15), kata Pengerusinya, Datuk Seri Ahmad Zahid Hamidi.

Beliau menganggap keputusan PRU15 adalah suatu isyarat besar yang diberikan oleh rakyat terhadap parti berkenaan.

Bagaimanapun, Ahmad Zahid berkata, BN akan terus komited untuk terus memberi sumbangan dalam melihat sebuah kerajaan yang stabil dapat diwujudkan, sekali gus bersedia mengetepikan perbezaan sentimen sebelum ini.

“BN sentiasa komited untuk melihat hubungan yang baik antara negeri-negeri di Semenanjung dengan Sabah dan Sarawak.

“Kami bersedia menjadi jambatan mengukuhkan hubungan ini,” katanya dalam kenyataan, awal hari ini.

Presiden UMNO itu berkata, BN akan memberikan tumpuan bagaimana untuk mengembalikan kekuatan parti, terutama untuk menangani cabaran semasa dan memahami keperluan generasi baharu.

Setakat jam 2 pagi ini, BN jauh ketinggalan daripada dua lagi gabungan utama lain – Perikatan Nasional dan Pakatan Harapan – dengan hanya memperoleh 26 kerusi Parlimen.


92 peratus prosedur kes tertunggak di hospital KKM selesai

BANGI, 24 Muharam 1444H, Isnin – Sebanyak 52,522 prosedur bagi kes tertunggak di hospital-hospital Kementerian Kesihatan (KKM) ekoran pandemik COVID-19 telah dapat dilaksanakan sehingga 31 Julai lalu.

Menteri Kesihatan, Khairy Jamaluddin berkata, ia meliputi 48,952 kes berkaitan prosedur pembedahan dan 3,570 kes berkaitan prosedur bukan pembedahan.

Katanya, ini bermakna, 92 peratus daripada jumlah kes tertunggak yang dicatatkan pada bulan September telah berjaya diselesaikan.

“Justeru, jumlah kes yang masih tertunggak sehingga 31 Julai 2022 adalah sebanyak 4,833 kes dan hanya melibatkan prosedur pembedahan daripada disiplin pembedahan paediatrik dan pembedahan kardiotorasik.

“KKM akan terus berusaha untuk mempertingkatkan perkhidmatan kesihatan kepada seluruh Keluarga Malaysia dan komited untuk menyelesaikan baki 4,833 kes yang masih tertunggak dalam tempoh masa terdekat ini,” katanya dalam kenyataan, hari ini.

Beliau memaklumkan, pada 30 September 2021, data KKM menunjukkan terdapat 57,355 kes tertunggak di hospital-hospital KKM yang meliputi 53,785 kes berkaitan pembedahan (surgical-based) dan 3,570 kes berkaitan prosedur bukan pembedahan (medical-based).

“Kes-kes ‘surgical-based’ adalah meliputi pembedahan am, pembedahan neuro, pembedahan paediatrik, pembedahan plastik dan rekonstruktif, pembedahan kardiotorasik, pembedahan vaskular, urologi, ginekologi, ortopedik, oftamologi dan otorinolaringologi.

“Manakala, kes-kes medical-based termasuklah sleep study, lung function test, stem cell procedure, radiotherapy and CT simulation dan coronary angiography,” katanya.

Khairy berkata, bagi menangani kes-kes tertunggak itu, beberapa inisiatif telah dilakukan KKM antaranya penyumberluaran pesakit ke hospital swasta dan pembukaan semula dewan-dewan bedah elektif di hospital-hospital kerajaan secara berperingkat bermula pada Oktober 2021.

Selain itu, inisiatif pembedahan elektif hari Sabtu dari jam 8 pagi hingga 5 petang di hospital-hospital berpakar seluruh negara bermula Disember dan melaksanakan pembedahan secara besar-besaran.


Kerajaan diminta kuat kuasa undang-undang martabat bahasa Melayu

Oleh Ainul Illia Meor Suzurudin

BANGI, 26 Rabiulakhir 1443H, Rabu – Apalah nasib bahasa Melayu sehingga Perdana Menteri terpaksa menegur agensi kerajaan, syarikat berkaitan kerajaan (GLC) dan swasta gara-gara lebih mengutamakan penggunaan bahasa Inggeris.

Walhal, bahasa Melayu adalah bahasa kebangsaan yang menjadi tonggak perpaduan negara.

Ketua Wanita BERJASA Johor, Azizah Che Awang berkata, tidak salah menguasai bahasa Inggeris dan bahasa lain tetapi penggunaannya hendaklah mengikut keperluan dan kesesuaian.

“Perlu dingat bahasa Melayu adalah lambang kedaulatan negara dan jati diri bangsa.

“Manakala bahasa Inggeris adalah bahasa perhubungan luar dan bahasa untuk menimba ilmu pengetahuan,” katanya ketika dihubungi Ismaweb.net.

Mengulas lanjut, Azizah berkata, dalam titah Sultan Perak, Raja Nazrin Shah ketika pelancaran buku The Malays karya Anthony Milner di Universiti Kebangsaan Malaysia (UKM) pada tahun 2009, baginda telah menegaskan bahawa bangsa Melayu terikat dengan adat, bersimpul bahasa dan berteraskan Agama.

“Ini jelas menunjukkan bahawa bahasa adalah tunjang jati diri bangsa. Dalam konteks bangsa Malaysia, bahasa kebangsaan inilah yang menjadi akar pembinaan jati diri bangsa.

“Kekuatannya terletak pada bahasa yang diperkaya dalam khazanah persuratan bangsa Melayu.

“Apa yang menjadi masalah ialah penguatkuasaan untuk memastikan penggunaan Bahasa Melayu dan memartabatkannya,” katanya.

Justeru, Wanita Berjasa Negeri Johor menyeru kerajaan hari ini yang mempunyai kuasa, untuk menguatkuasakan peruntukan dan undang-undang berkaitan memartabatkan dan memperkasakan bahasa Melayu sebagai bahasa kebangsaan.

Katanya, adalah menjadi suatu kebanggaan rakyat dan teladan apabila pemimpin negara di semua peringkat kementerian dan agensi mampu menggunakan bahasa Melayu dengan betul dan tepat sama ada di dalam urusan rasmi atau komunikasi antara kaum.

Terdahulu, Datuk Seri Ismail Sabri Yaakob menegur agensi kerajaan, swasta, serta GLC yang dilihat kurang menggunakan Bahasa Melayu sebagai bahasa kebangsaan.

Katanya, sudah menjadi lumrah Bahasa Melayu kini tidak digunakan sama ada dalam persidangan, mesyuarat, nama syarikat, nama projek mahupun jenama produk mereka.

Justeru, beliau berharap selepas ini pihak berkenaan dapat menggunakan bahasa kebangsaan itu dalam segala urusan termasuk masyuarat dan persidangan.


78 individu ingkar arahan PKP ditahan semalam: Ismail Sabri

KUALA LUMPUR, 27 Zulkaedah 1441H, Ahad  – Polis Diraja Malaysia (PDRM) menahan 78 individu atas kesalahan ingkar arahan Perintah Kawalan Pergerakan (PKP) semalam, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, daripada jumlah itu, seorang individu direman dan 35 individu dijamin, manakala 42 individu lagi dikenakan kompaun.

“Antara kesalahan ingkar PKP termasuk aktiviti melibatkan kehadiran orang ramai yang menyukarkan jarak sosial dan aktiviti melanggar prosedur operasi standard (SOP),” katanya dalam kenyataan di sini, hari ini.

Katanya, Task Force Operasi Pematuhan yang diketuai PDRM membuat 64,303 pemeriksaan semalam bagi memantau dan menguat kuasa pematuhan SOP Perintah Kawalan Pergerakan Pemulihan (PKPP).

Selain itu, Ismail Sabri berkata, seramai 14 warga asing ditahan dalam Operasi Benteng semalam, dalam usaha pihak berkuasa mengawal ketat sempadan negara daripada dibolosi pendatang tanpa izin bagi mengekang jenayah rentas sempadan selain menyekat penularan wabak COVID-19.

Dalam operasi itu, 67 sekatan jalan raya diadakan dan 40,495  kenderaan diperiksa bagi menghalang kemasukan pendatang tanpa izin terutamanya di lorong-lorong tikus.

Sementara itu, Ismail Sabri berkata, semalam, sebanyak 934 rakyat Malaysia pulang ke tanah air melalui Lapangan Terbang Antarabangsa Kuala Lumpur (KLIA) dan klia2, dari Jepun, Indonesia, Qatar, Emiriah Arab Bersatu (UAE), Singapura, Australia, Turki, Korea Selatan, India, Bangladesh dan Iran.

Daripada jumlah itu, beliau berkata, hanya seorang individu dihantar ke hospital untuk pemeriksaan lanjut manakala selebihnya diperintah menjalani proses kuarantin wajib di kediaman mereka. -Bernama


ICJ terima 15 aduan penjajahan Israel di Palestin

ANKARA, 3 Jamadilawal 1445H, Jumaat – Mahkamah Keadilan Antarabangsa (ICJ) secara rasmi menerima 15 aduan bertulis mengenai kesan dasar undang-undang dan amalan Israel di wilayah Palestin yang diduduki, termasuk Baitulmaqdis Timur.

Menurut agensi berita Wafa, ICJ mengesahkan, 14 aduan bertulis dikemukakan setakat 25 Oktober dari Jordan, Pertubuhan Kerjasama Islam (OIC), Qatar, Belize, Bangladesh, Palestin, Amerika Syarikat (AS), Indonesia, Chile, Liga Arab, Mesir, Algeria, Guatemala dan Namibia.

Katanya, mahkamah juga meluluskan pemfailan lewat dari Pakistan bertarikh 2 November lalu sebagai tambahan.

Perbicaraan awam mahkamah dunia itu akan bermula 19 Februari depan di bandar The Hague, Belanda.

Disember lalu, Perhimpunan Agung Pertubuhan Bangsa-Bangsa Bersatu (PBB) meluluskan resolusi meminta pendapat mahkamah dunia mengenai kesan undang-undang pendudukan haram Israel di wilayah Palestin.

Resolusi itu diluluskan dengan undian 87-26 dan 53 berkecuali.

Kira-kira 660,000 pendatang haram Israel tinggal di 145 penempatan dan 140 pos rawak yang tidak dilesenkan oleh kerajaan Israel di Tebing Barat, termasuk Baitulmaqdis Timur.

Mengikut undang-undang antarabangsa, semua penempatan Yahudi di wilayah yang dijajah adalah haram.

PBB melaporkan sejak serangan Hamas ke atas Israel pada 7 Oktober, 820 penduduk Palestin telah dipindahkan di Tebing Barat dan serangan puak penceroboh haram meningkat daripada purata tiga kepada tujuh sehari. – Agensi


Ejen jualan didakwa memandu dalam keadaan mabuk

TAPAH, 24 Rabiulakhir 1442H, Khamis –– Seorang ejen jualan yang videonya tular di media sosial kerana memandu secara melawan arus dihadapkan ke Mahkamah Majistret di sini hari ini atas pertuduhan memandu dalam keadaan mabuk, bulan lepas.

T. Yugeswaran, 34, bagaimanapun, mengaku tidak bersalah atas pertuduhan dibacakan di hadapan Majistret Mohd Harith Mohd Mazlan.

Dia didakwa memandu kenderaan dalam keadaan kandungan alkohol dalam badan sebanyak 191 miligram (mg)/100 mililiter (ml) darah melebihi tahap yang dibenarkan iaitu 50mg/100ml darah di Kilometer 355.4 Lebuhraya Utara Selatan arah selatan di sini pada 6 petang, 11 November lalu.

Tertuduh didakwa mengikut Seksyen 45A (1) Akta Pengangkutan Jalan 1987 yang memperuntukkan hukuman denda maksimum RM30,000 atau penjara sehingga dua tahun, serta hilang kelayakan memegang lesen selama tidak kurang dua tahun dari tarikh sabitan, jika sabit kesalahan.

Terdahulu, Timbalan Pendakwa Raya Nur Amanina Zulkefli menawarkan jaminan RM30,000 berikutan video tertuduh memandu secara melawan arus telah tular di media sosial selain tindakan itu ketika ini kerap berlaku dan membimbangkan.

Bagaimanapun, peguam Amani William-Hunt Abdullah, yang mewakili tertuduh, memohon mahkamah mengurangkan jumlah jaminan atas alasan anak guamnya perlu menanggung keluarga termasuk anak yang masih kecil.

Mohd Harith membenarkan tertuduh diikat jamin RM12,000 dengan dua penjamin dan menetapkan 21 Januari untuk sebutan semula kes.

Media sebelum ini melaporkan seorang lelaki memandu kenderaan jenis Perodua Axia dari Klang, Selangor ke Bidor, Perak untuk menyambut Deepavali nekad melawan arus sejauh 1.4 kilometer dari susur keluar Sungkai selepas melihat sekatan jalan raya (SJR) polis kira-kira jam 6 petang.

Tindakan itu dipercayai menyebabkan dua lagi kenderaan masing-masing jenis Toyota Rush dan lori treler gagal mengelak dan berlaku kemalangan, namun tiada sebarang kecederaan dilaporkan dalam insiden berkenaan. -Bernama


Sweden belum tentu penuhi janji Turkiye dalam NATO

STOCKHOLM, 16 Jamadilakhir 1444H, Isnin – Sweden yakin Turkiye akan meluluskan permohonan menyertai anggota Pertubuhan Perjanjian Atlantik Utara (NATO) namun menegaskan, tidak semua syarat yang ditetapkan dipenuhi.

Perdana Menteri Ulf Kristersson berkata, pihaknya tidak akan memenuhi semua syarat dari Ankara.

Finland dan Sweden telah menandatangani perjanjian tiga hala dengan Turkiye tahun lalu dengan tujuan untuk mengatasi bantahan Ankara terhadap keahlian mereka dalam NATO.

Mei tahun lalu kedua-dua negara memohon untuk menyertai NATO sebagai maklum balas terhadap peperangan Ukraine-Russia namun Turkiye membantah dan mendakwa negara berkenaan melindungi militan termasuk PPK.

Sementara itu dalam sidang media semalam, Kristersson berkata, tuntutan yang tidak boleh atau tidak mahu dipenuhi Sweden kerana ia di luar skop memorandum tiga negara itu.

Ankara sebelum ini melahirkan rasa kecewa dengan keputusan mahkamah tertinggi Sweden, tahun lalu untuk menghentikan permintaan bagi mengekstradisi seorang wartawan.

Petugas media itu didakwa mempunyai kaitan kumpulan militan, Fetullah Gulen,individu yang dihukum oleh Türkiye atas cubaan rampasan kuasa. – Agensi


Israel kendali sistem pertahanan berasaskan laser canggih

TEL AVIV, 30 Jamadilakhir 1443H, Rabu – Tentera negara pengganas Israel akan menggunakan sistem pertahanan udara laser untuk memintas dron, peluru berpandu dan pesawat tanpa pemandu (UAV) dalam tempoh satu tahun, kata Perdana Menteri, Naftali Bennett.

Senjata pertahanan itu dilaporkan lebih canggih dan bakal memberikan lebih penjimatan berbanding sistem pertahanan Iron Dome.

Bennett menjelaskan bahawa rakyat di Gaza dapat melancarkan roket ke Israel dengan kos pembuatan hanya bernilai ratusan dolar, sedangkan Iron Dome memakan kos puluhan ribu dolar untuk memintasnya.

Dia bercakap berdasarkan pengalaman Israel pada bulan Mei tahun lalu, yang menyaksikan Hamas menembak lebih daripada 4,000 roket ke arah Israel.

Dia berkata, sistem baharu itu akan digunakan terlebih dahulu di selatan untuk menangani serangan roket dari Semenanjung Gaza.

Katanya, teknologi itu akan ditawarkan kepada rakan Israel di rantau itu terhadap ancaman daripada Iran dan proksinya.

Menurut saluran berita rasmi KAN Israel, Bennett membuat pengumuman itu dalam ucapan pada persidangan antarabangsa tahunan Institut Kajian Keselamatan Negara (INSS).

Terdahulu, Kementerian Pertahanan Israel berkata, ia membangunkan sistem pemintasan laser terhadap roket selepas beberapa dekad percubaan gagal.

Israel pada masa ini memiliki pelbagai sistem pertahanan udara jarak pendek, sederhana dan jauh, termasuk Iron Dome, yang direka untuk menembak jatuh roket dan dron jarak dekat. – Agensi


SPR sudah sedia hadapi PRU-15

KUALA LUMPUR, 24 Zulkaedah 1441H, Khamis – Suruhanjaya Pilihan Raya (SPR) sentiasa bersedia untuk menghadapi kemungkinan berlakunya Pilihan Raya Umum (PRU) ke-15 pada bila-bila masa, kata Menteri di Jabatan Perdana Menteri Datuk Takiyuddin Hassan.

Takiyuddin berkata persediaan ini merangkumi perancangan yang menyeluruh meliputi aspek seperti belanjawan pilihan raya, peralatan dan logistik, pembangunan sistem, pengurusan sumber manusia dan latihan kepada petugas.

“Ini adalah penting bagi memastikan pengendalian perjalanan pilihan raya itu lancar dan sempurna terutamanya dalam tempoh pasca-COVID-19,” katanya pada sesi soal jawab persidangan Dewan Rakyat di sini hari ini.

Beliau menjawab soalan Datuk Seri Mahdzir Khalid (BN-Padang Terap) yang meminta Perdana Menteri menyatakan tahap kesiapsiagaan SPR bagi menghadapi kemungkinan berlakunya PRU-15 dan perkembangan cadangan mengaplikasikan kaedah pengundian elektronik (e-undi) sebagai alternatif kepada kaedah konvensional dalam tempoh pasca-COVID-19.

Takiyuddin berkata SPR juga akan mewujudkan lebih banyak pusat mengundi tambahan di daerah mengundi yang mempunyai bilangan pemilih yang tinggi dan mengemas kini daftar pemilih dari semasa ke semasa. – Bernama


BMF 2.0 akan muncul kembali

APABILA kita melancarkan kempen BMF dahulu, ianya telah mendapat sambutan yang luar biasa dari peniaga-peniaga Melayu.

Ada yang bertemu dengan saya menyatakan jualan mereka meningkat 100%, ada yang 200% dan ada juga yang 300%. Pendekatan BMF dalam tabiat berbelanja bagi masyarakat Islam memang terbukti memberi impak yang besar.

Namun ada juga segelintir yang memang sudah rosak pemikiran dan hati mereka melabelkan kempen ini sebagai rasis. Mereka menghina malah membuat kempen dengan naratif bertentangan (counter narrative) dengan niat memadamkan arus BMF ketika itu.

Saya tak pasti di mana salahnya kempen yang mengajak mengutamakan produk muslim bagi menyokong usahawan-usahawan muslim sebegini.

Kalau dilihat di artikel di atas jelas menunjukkan orang Islam yang majoriti besarnya adalah orang Melayu berada pada tahap kemiskinan yang membimbangkan. Malah kajian yang dibuat oleh Institut Masa Depan Malaysia (MASA) menunjukkan 59% orang Melayu berada di bawah kemiskinan tegar!

Oleh itu, kita sebagai umat Islam wajib berbuat sesuatu di seluruh peringkat dan kemampuan. Nak tunggu kerajaan, entah bila dan pastinya tidak cukup dan tidak menyeluruh. Rakyat perlu bertindak dengan arus massa; iaitu kempen BMF.

Jadi apakah salah kalau kempen BMF ini dibuat untuk membantu orang Islam, yang pastinya majoritinya adalah Melayu? Apakah salah kalau kita berusaha untuk mengeluarkan orang Melayu dari tahap kemiskinan tegar? Kerajaan setakat hari ini jelas masih gagal membantu orang Melayu walaupun pelbagai polisi telah dibuat.

Apakah wajar NGO dan gerakan sivil pula yang terpaksa berhempas pulas menghabiskan masa dan tenaga serta wang ringgit menggalas tugas kerajaan dilabel rasis? Sepatutnya kerajaan membantu NGO bukannya menjadi batu penghalangnya.

Kini selepas pandemik COVID-19 bakal berakhir, ribuan usahawan Melayu sudahpun gulung tikar, siapa yang nak membantu? Kerajaan hanya fikir nak bail-out usahawan-usahawan besar tapi yang betul-betul mati adalah usahawan-usahawan kecil dan sederhana. Yang menganggur pun majortitinya adalah orang Melayu Islam dan Bumiputera.

Jadi kepada mereka yang sudah rosak hati dan fikirannya, saya mohon janganlah halang kempen BMF ini. Kalau tak mahu menolong tak mengapa, duduk diam sajalah.

Insya-Allah Kempen BMF 2.0 yang akan kembali muncul tidak lama lagi dengan lebih agresif dan strategik sebagai kesinambungan dari yang sebelumnya ini.

Kita tidak akan berhenti membantu umat yang miskin papa kedana walaupun dicemuh oleh pelbagai pihak.

Doakan moga kami di peringkat penyelaras kempen diberi kekuatan untuk terus berjihad membantu ekonomi ummat.

Ini kempen kita semua, untuk manfaat kita semua juga.

Nantikan!

Aminuddin Yahaya
Pengerusi PEMBELA
14 Mei 2022


Peguam hujah guna bahasa lain di sekolah vernakular tak bercanggah dengan Perlembagaan

PUTRAJAYA, 8 Safar 1445H, Jumaat – Penggunaan bahasa lain sebagai bahasa pengantar di sekolah rendah vernakular tidak bercanggah dengan Perlembagaan Persekutuan kerana bahasa kebangsaan diajar sebagai mata pelajaran wajib di sekolah terbabit.

Peguam Kanan Persekutuan Liew Horng Bin, yang mewakili Menteri Pendidikan dan Kerajaan Malaysia, berhujah bahawa kesemua sekolah terbabit juga perlu mematuhi sukatan mata pelajaran yang sama.

Beliau berkata, penggunaan bahasa lain sebagai bahasa pengantar di sekolah vernakular diiktiraf dari segi sejarah dan diperuntuk secara jelas dalam Perkara 152 Perlembagaan Persekutuan.

Liew berkata, pemeriksaan terperinci ke atas dokumen dan peristiwa bersejarah berkaitan adalah penting untuk pemahaman yang betul mengenai Perkara 152.

“Kita dibentuk oleh sejarah, sejarah adalah siapa diri kita dan mengapa kita adalah kita,” katanya di hadapan panel tiga hakim yang mendengar rayuan Majlis Pembangunan Pendidikan Islam Malaysia (Mappim), Gabungan Persatuan Penulis Malaysia (Gapena), Ikatan Muslimin Malaysia (Isma) dan Ikatan Guru-Guru Muslim Malaysia (I-Guru) terhadap keputusan Mahkamah Tinggi.

Liew berkata, hasrat Perkara 152 Perlembagaan Persekutuan adalah untuk meletakkan Bahasa Melayu sebagai bahasa kebangsaan dan pada masa sama, memelihara serta mengekalkan penggunaan bahasa lain dalam sistem pendidikan.

Beliau berkata, justeru, relief yang dipohon oleh Mappim, Gapena, Isma dan I-Guru adalah bertentangan dengan hasrat penggubalnya berdasarkan sejarah Perlembagaan selain memusnahkan tonggak asas keseimbangan Perlembagaan di negara ini.

Rayuan itu didengar oleh Datuk Supang Lian, Datuk M. Gunalan dan Datuk Azizul Azmi Adnan.

Pada 29 Disember 2021, Hakim Mahkamah Tinggi Datuk Mohd Nazlan Mohd Ghazali (kini Hakim Mahkamah Rayuan) menolak saman Gabungan Pelajar Melayu Semenanjung (GPMS), Mappim, Gapena and Isma. GPMS bagaimanapun tidak memfailkan rayuan.

Mohd Nazlan memutuskan bahawa kewujudan dan penubuhan sekolah vernakular serta penggunaan Bahasa Mandarin dan Tamil di sekolah terbabit adalah sah serta berperlembagaan.

Pada 29 Mei tahun lepas, Pesuruhjaya Kehakiman Abazafree Mohd Abbas (kini Hakim Mahkamah Tinggi) turut memutuskan bahawa kewujudan sekolah vernakular adalah sah dan berperlembagaan ketika beliau menolak saman I-Guru.

Menerusi saman yang difailkan pada Disember 2019, GPMS, Mappim, Gapena dan Isma menamakan beberapa pihak termasuk kerajaan, kumpulan pendidik Cina Dong Zong dan Jiao Zong, Persatuan Thamizhar Malaysia serta Persatuan Tamilar Thurunal (Perak).

I-Guru pula, yang menamakan Menteri Pendidikan dan Kerajaan Malaysia, memohon deklarasi bahawa Seksyen 17 dan Seksyen 28 Akta Pendidikan 1996 adalah tidak konsisten dengan Perkara 152 Perlembagaan Persekutuan dan oleh itu, adalah terbatal serta tidak mempunyai kesan.

Majlis Bahasa Cina Malaysia, Persatuan Tamil Neri Malaysia, Gabungan Persatuan Bekas Pelajar Sekolah Tamil Malaysia, MCA dan Persekutuan Persatuan-Persatuan Lembaga Pengurus Sekolah Cina Malaysia (Dong Zong) telah dibenarkan mencelah dalam saman yang difailkan oleh I-Guru.

Pada prosiding semalam, mahkamah turut mendengar hujah peguam Datuk Shaharudin Ali yang mewakili I-Guru dan Datuk Bastian Vendargon yang mewakili Majlis Bahasa Cina Malaysia, Persatuan Tamil Neri Malaysia serta Gabungan Persatuan Bekas Pelajar Sekolah Tamil Malaysia.

Shaharudin berkata, berdasarkan pelan tindakan pendidikan kerajaan yang terkini, hampir 100 peratus pelajar Cina pergi ke Sekolah Jenis Kebangsaan Cina manakala enam daripada 10 pelajar India ke Sekolah Jenis Kebangsaan Tamil.

Beliau berhujah adakah perpecahan seperti ini boleh menyumbang kepada pembangunan negara yang kukuh, bersatu dan harmoni.

Vendargon pula berhujah Mohd Nazlan tidak terkhilaf apabila beliau memutuskan bahawa peruntukan yang berkaitan dalam Akta Pendidikan 1996 tidak bercanggah dengan Perkara 152 Perlembagaan Persekutuan.

Supang Lian kemudian menetapkan 29 Ogos untuk pengurusan kes bagi menentukan tarikh seterusnya bagi pendengaran rayuan itu. – Bernama


Pengislaman anak Loh sah kerana dibuat oleh bapanya: BERJASA

BANGI, 23 Rejab 1443H, Jumaat – Tidak sewajarnya mana-mana pihak mempertikaikan keislaman ketiga-tiga anak Loh Siew Hong yang dilihat sah di bawah undang-undang negeri Perlis.

Setiausaha Wanita BERJASA, Ustazah Kaslawati Kassim mendakwa, di sebalik kronologi kisah anak-anak Loh, jelas ada agenda dari puak yang tidak bertanggungjawab untuk membenci Islam.

Tanpa menyebut mana-mana pihak, beliau mendakwa, mereka begitu lantang membuat provokasi melampau, menipu, memfitnah dan menyelewengkan fakta serta kebenaran.

Dakwanya, pihak itu yang mencanangkan kononnya anak-anak tersebut diculik dan dipaksa memeluk agama Islam sedangkan fakta sebenarnya amat bercanggah dengan kenyataan mereka.

Lebih dikesalkan katanya, mereka dengan berani memberi usul untuk mencabar Enakmen Agama Islam Perlis yang membenarkan ibu atau bapa mengislamkan anak-anak di bawah umur.

“Dalam kes ini, mereka juga mula dan cuba mengeluarkan pandangan dan desakan supaya penukaran agama tiga anak ini dibatalkan.

“Walhal Dewan Undangan Negeri (DUN) negeri Perlis sejak 2006 meluluskan pindaan Enakmen Pentadbiran Agama Islam Negeri Perlis.

“Melalui pindaan ini perkataan ibu bapa berjaya ditukarkan kepada ibu atau bapa, iaitu membawa maksud membenarkan hanya seorang daripada ibu atau bapa mengislamkan anak mereka,” katanya dalam kenyataan, hari ini.

Justeru, beliau menegaskan, pengislaman ketiga-tiga anak Loh sah kerana dibuat sendiri oleh bapa mereka.

“Oleh itu, apakah tujuan sebenar segala penipuan, tuduhan, fitnah, desakan dan kenyataan ini?

“Justeru, kita ambillah pengajaran dari apa yang berlaku,” katanya.

Selain itu, Ustazah Kaslawati meluahkan rasa hairan dengan tindakan Suruhanjaya Hak Asasi Manusia (SUHAKAM) yang beria-ria mengulas mengenai persetujuan kedua-dua ibu bapa dalam menentukan agama anak.

“Bukankah pengislaman anak-anak Puan Loh ini sah?

“Mengapa pihak SUHAKAM turut sama mempertikaikan lagi keislaman anak-anak ini?

“Bukankah semua umat Islam perlu bersatu mempertahankan akidah anak-anak ini bukan mempertikai kesahihannya?” soalnya.

Oleh yang demikian, beliau menggesa rakyat menolak parti dan pemimpin membawa kepada ancaman terhadap agama dan negara terutama dalam pilihan raya nanti.

“Bagi pihak SUHAKAM ini pula, jika tidak mampu menjadi penjaga kepada agama malah menjadi lidah pembenci Islam adalah sangat wajar dibubarkan sahaja,” katanya.

Pautan terdahulu;


Wajib qada bayar zakat fitrah jika belum tunai tanggungjawab: Mufti

BANGI, 2 Syawal 1443H, Selasa – Menjadi kewajipan kepada umat Islam yang belum membayar zakat fitrah untuk qada bayaran tersebut walaupun telah lewat daripada masa ditentukan

Perkara berkenaan dijelaskan Mufti Kelantan, Datuk Mohamad Shukri Mohamad yang menjelaskan terdapat hukum mengenai peringatan waktu untuk seseorang umat Islam yang merdeka iaitu golongan tua atau muda, lelaki atau perempuan dan berakal untuk membayar zakat fitrah.

“Hukum harus bermula dari awal bulan Ramadan hingga akhir bulan Ramadan manakala hukum wajib membayarnya pula apabila terbenam matahari pada akhir Ramadan dan berakhir sebelum terbenam matahari 1 Syawal

“Sekiranya memasuki 2 Syawal dan masih tidak membayar zakat tersebut menjadi perkara wajib untuk menqada niat zakat fitrah,” katanya seperti dipetik akhbar tempatan, hari ini.

Sementara itu, Imam Masjid Bandar Kuala Krai, Armin Azahari Mamat menyeru semua umat Islam supaya segera menunaikan kewajipan zakat fitrah kerana berdosa sekiranya tidak melaksanakannya.

“Memandangkan baru-baru ini umat Islam menjangkakan 1 Syawal jatuh pada 3 Mei mungkin ramai tidak sempat untuk membayar zakat fitrah pada akhir Ramadan lepas.

“Saya seru semua umat Islam supaya segera menunaikan kewajipan ini, jangan tangguh atau tunggu Ramadan tahun depan untuk membayarnya kerana berdosa sekiranya tidak melaksanakannya,” katanya.

Katanya, zakat fitrah dibayar untuk dikongsi kepada orang yang memerlukan (fakir dan miskin) bagi meneruskan kelangsungan hidup.


Rumah Putih bantu pendatang bekerja di New York

WASHINGTON, 28 Safar 1445H, Khamis – Rumah Putih mengumumkan akan membantu pendatang yang layak untuk memohon permit bekerja dalam masa terdekat.

Sejak musim bunga 2022, New York telah menyaksikan ketibaan lebih 90,000 pendatang dan individu yang mencari suaka.

Datuk Bandar New York, City Eric Adams berkata, kira-kira 57,000 orang telah menerima bantuan dan kini bandar itu beroperasi pada hadnya.

Sementara itu, Gabenor New York, Kathy Hochul dan Datuk Bandar Adams menggesa Joe Biden dan pemimpin kongres memudahkan pengambilan pekerja yang sah daripada kalangan 60,000 pendatang di bawah jagaan bandar itu.

“Kami mahu mendapatkan individu yang layak bekerja secepat mungkin,” katanya.

Dalam sidang akhbar, pegawai Rumah Putih menggariskan kempen kesedaran awam bertujuan menggesa pendatang memohon suaka serta permit kerja.

Pegawai dari pentadbiran Biden juga mengumumkan penempatan 50 pekerja persekutuan ke bandar termasuk perkhidmatan yang boleh mereka akses. – Agensi


GST belum sesuai dikembalikan, hanya bebankan rakyat

Oleh Ainul Illia Meor Suzurudin

BANGI, 13 Rabiulawal 1445H, Jumaat – Penganalisis ekonomi melihat cadangan memperkenalkan semula Cukai Barang dan Perkhidmatan (GST) dalam Belanjawan 2024 sebagai perkara yang belum sesuai dilaksanakan.

Melihat situasi semasa rakyat, Pengarah Program MBA, Putra Business School (PBS), Prof Madya Dr Ahmed Razman Abdul Latiff berkata, pelaksanaan GST perlu ditangguh sehingga kerajaan menemukan langkah menghapuskan rasuah, ketirisan dan pembaziran.

“Ini bukan waktu yang sesuai untuk kembalikan GST kerana rakyat masih belum pulih sepenuhnya dari segi menampung kos sara hidup.

“Tak guna perkenalkan GST yang boleh beri pendapatan tambahan RM47 bilion, tetapi saban tahun negara kerugian lebih daripada jumlah itu kerana rasuah, ketirisan dan pembaziran,” katanya ketika dihubungi Ismaweb.net, hari ini.

Beliau merujuk kenyataan bekas Timbalan Perdana Menteri, Datuk Seri Dr Wan Azizah Wan Ismail pada 2018 yang menyatakan Malaysia mengalami ‘kerugian’ RM47 billion daripada Keluaran Dalam Negara Kasarnya (KDNK) sepanjang tahun lepas disebabkan gejala rasuah.

Beliau berkata, amaun yang hampir sama, yakni nilai sekitar empat peratus daripada KDNK dicatatkan hilang disebabkan rasuah setiap tahun sejak 2013 menurut Transparency International Malaysia.

Sementara itu, Dr Ahmed Razman menegaskan, buat masa sekarang Malaysia perlu mengekalkan Cukai Jualan dan Perkhidmatan (SST) sehingga kerajaan berjaya menghapuskan masalah utama yang merugikan negara.

“Ya betul, kalau berjaya hapuskan rasuah, ketirisan dan pembaziran, mungkin hasil sedia ada dah cukup untuk tampung segala perbelanjaan,” katanya lagi.

SST diperkenalkan semula pada 1 September 2018 untuk menggantikan Cukai GST yang dimansuhkan. Perundangan untuk SST diwartakan pada 26 Ogos 2018.

Terdapat dua jenis cukai berbeza di bawah SST yang ditadbir melalui perundangan berasingan, iaitu Akta Cukai Jualan 2018 (Akta 806) dan Akta Cukai Perkhidmatan 2018 (Akta 807).

Sementara itu, beliau berkata, seandainya kerajaan ingin melihat ruang memperkenal cukai baharu, Cukai Keuntungan Modal (CGT) sesuai untuk diteliti dengan lebih lanjut.

Ketika ini, kerajaan hanya mengenakan CGT ke atas keuntungan jualan hartanah yang juga dipanggil Cukai Keuntungan Harta Tanah.

“Kalau nak perkenalkan cukai baharu, mungkin boleh perkenalkan Cukai Atas Keuntungan Modal (Capital Gain Tax) yang telah disebut oleh Perdana Menteri, Datuk Seri Anwar Ibrahim dalam ucapan Kajian Separuh Penggal Rancangan Malaysia Ke-12 (KSP RMK12), di Dewan Rakyat baru-baru ini.

“Ini kerana pelaksanaannyaE dijamin tidak akan membebankan rakyat, dan lebih menjurus ke arah mekanisme pengagihan semula kekayaan,” katanya.

Terdahulu, Anwar berkata, pembaharuan fiskal diperlukan bagi memastikan pengurusan kewangan negara lebih berkesan dan mampan.

Justeru, katanya, langkah akan diambil untuk memperluaskan asas cukai, mempelbagaikan sumber cukai serta menambah baik pentadbiran percukaian menerusi penggunaan teknologi.


India laksana perintah berkurung hujung minggu

NEW DELHI, 4 Ramadan 1442H, Jumaat – New Delhi melaksanakan perintah berkurung hujung minggu untuk memerangi COVID-19, sementara banyak negeri telah mengumumkan pelbagai langkah baharu ekoran lonjakan jangkitan menyebabkan hospital sesak dengan pesakit.

Langkah lebih ketat itu diambil memandangkan India mencatatkan 200,739 kes harian baharu dan 1,038 kematian, menurut data Kementerian Kesihatan pada Khamis.

Uttar Pradesh, negeri paling padat penduduk, akan melaksanakan perintah berkurung antara 8 malam dan 7 pagi di 10 daerah yang mencatatkan lebih 2,000 kes aktif dan menutup semua sekolah selama sebulan.

Kerajaan New Delhi pada Khamis mengumumkan akan mengenakan perintah berkurung hujung minggu untuk “memutuskan rantaian” jangkitan dan menyekat aktiviti tidak penting.

Auditorium, restoran, pusat beli-belah, gimnasium dan spa ditutup namun pawagam dibenarkan beroperasi dengan sepertiga kapasiti pada hari biasa.

Negeri Rajasthan melaksakan perintah berkurung dari 6 petang hingga 5 pagi mulai Jumaat bersama langkah-langkah lain untuk menyekat perhimpunan awam dan aktiviti sosial.

Banyak wilayah di India bergelut menangani lonjakan kes COVID-19, dengan petugas perubatan dan hospital bekerja dalam keadaan yang sangat sukar.

Di beberapa tempat, jumlah korban semakin bertambah menyebabkan kekurangan tempat krematorium dan pengkebumian.

Menurut media tempatan, di bandar Surat, Gujarat struktur tempat membakar mayat hampir lebur disebabkan penggunaan berterusan. -Bernama


Langgar SOP: Mustapa mohon maaf, serah pada polis

KUALA LUMPUR, 17 Zulkaedah 1442H, Isnin – Menteri di Jabatan Perdana Menteri (Ekonomi) Datuk Seri Mustapa Mohamed memohon maaf atas pelanggaran prosedur operasi standard (SOP) Kawalan Pergerakan di dalam Pelan Pemulihan Negara dan menyerahkan kepada pihak polis untuk mengambil tindakan sewajarnya.

Kenyataan Pejabat Menteri di Jabatan Perdana Menteri (Ekonomi) menyebut berikutan tersebarnya gambar mengenai kehadiran Mustapa di Alfath Cafe di Jeli, beliau telah dihubungi Ketua Polis Daerah Jeli DSP Ahmad Arifin yang memaklumkan bahawa kertas siasatan telah dibuka mengenai perkara itu.

“Datuk Seri Mustapa mengaku berada dan dihidangkan makanan di Alfath Cafe, Kampung Kalai, Jeli pada 5.30 petang Sabtu 26 Jun,” menurut kenyataan itu.

Menurut kenyataan itu, Mustapa singgah di kafe berkenaan untuk melihat bagaimana seorang pemilik kafe berjaya meneruskan perniagaannya walaupun berdepan dengan Kawalan Pergerakan di dalam Pelan Pemulihan Negara. – Bernama


Hasrat Loh cabar penukaran agama 3 anak babit isu akidah

BANGI, 19 Rejab 1443H, Isnin – Sudah terang lagi bersuluh, isu anak-anak Loh Siew Hong membabitkan akidah, maka tidak ada alasan lagi untuk pemimpin atau tokoh beragama Islam terkhilaf sesama sendiri dalam kes ini.

Ini kerana, memelihara akidah anak-anak tersebut adalah tujuan paling utama ketika ini.

Demikian kata Pengerusi Pertubuhan-Pertubuhan Pembela Islam (PEMBELA), Aminuddin Yahaya selepas Loh dilaporkan akan mencabar penukaran agama secara sebelah pihak tiga anaknya melalui semakan kehakiman.

Memetik laporan portal tempatan semalam, peguam kepada ibu tunggal itu, Shamser Singh Thind berkata, walaupun terdapat gesaan untuk agama kanak-kanak itu dikekalkan, hakikatnya mereka memeluk Islam tanpa persetujuan ibu mereka, yang mempunyai hak penjagaan penuh.

Dakwanya, masalah lain akan timbul jika penukaran agama mereka tidak dibatalkan, khasnya dengan Jabatan Pendaftaran Negara (JPN), apabila mereka dewasa dan jika memutuskan mahu berkahwin dengan orang bukan Islam.

Berikutan itu, Aminuddin berpandangan, tindakan ibu tunggal tersebut sekali gus membongkarkan segala muslihat dan sandiwara yang dilihat di media selama ini.

“Kita dihidangkan selama hampir seminggu ini, dengan naratif menyayat hati, kononnya ibu dihalang oleh jabatan agama untuk berjumpa anak-anaknya dan sebagainya walaupun terbukti semua itu tidak benar.

“Mungkin kerana terlalu ramai pihak yang terlibat dalam memelihara anak-anaknya itu telah tampil bersuara menjawab satu persatu fitnah dan naratif palsu yang dimainkan yang akhirnya ‘strategi’ sebenar pun terlondeh,” katanya dalam kenyataan hari ini.

Pada mulanya, Aminuddin berkata, beliau menyangka hanya DAP, Timbalan Ketua Menteri II Pulau Pinang, P Ramasamy dan konco-konconya sahaja yang memainkan naratif mempersoalkan keislaman anak-anak berkenaan.

Namun, beliau tidak menyangka ibunya turut sama mempertikaikan pengislaman anak-anak tersebut, katanya.

“Apakah memang ada suatu ‘grand scheme’ di belakang tabir sesama mereka ini?

“Memandangkan perihal keislaman itu sendiri akan dicabar di mahkamah (semakan kehakiman), nampaknya pasukan peguam kita sudah boleh ‘stand by’.

“Saya akan berhubung dengan rakan-rakan peguam yang lain untuk langkah-langkah strategik seterusnya. Jika kita gagal kali ini (semakan kehakiman), tidak mustahil ada lebih ramai yang berjaya dimurtadkan juga,” katanya.

Terdahulu, Loh dilaporkan berkata, tiga anaknya akan dibawa ke Kuala Lumpur pada Isnin untuk pendengaran permohonan habeas corpusnya bagi mendapatkan mereka kembali.

Pautan terdahulu;


20 pelajar dijatuhi hukuman mati di Bangladesh

DHAKA, 3 Jamadilawal 1443H, Rabu – Sebuah mahkamah di Bangladesh pada Rabu menjatuhkan hukuman mati terhadap 20 individu berhubung dengan kes pembunuhan seorang pelajar universiti pada 2019.

Pada 7 Okt 2019, Abrar Fahad, seorang penuntut Universiti Kejuruteraan dan Teknologi Bangladesh (BUET), dipukul sehingga mati oleh pelajar lain susulan beberapa hantaran di Facebooknya yang mengkritik kerajaan.

Kes pembunuhan itu mencetuskan bantahan di seluruh negara.

“Kami puas hati dengan keputusan itu dan kami berharap ia akan dikekalkan di mahkamah tinggi,” kata bapa mangsa Barkat Ullah kepada Agensi Anadolu.

Keputusan itu diumumkan mahkamah di Dhaka. Lima lagi tertuduh dijatuhi hukuman penjara seumur hidup. Sementara, tiga lagi suspek masih bebas.

Barkat Ullah berkata anaknya menaruh impian untuk melanjutkan pengajian di Turki.

“Dia telah belajar bahasa Turki dan sering beritahu kami dia akan ke Turki untuk sambung belajar dan dan akan kembali ke Bangladesh untuk mencurah bakti di tanah airnya,” kata bapanya.

Pendakwa raya Mosharrof Hossain Kajal turut berpuas hati dengan keputusan itu.

“Keputusan itu penting untuk memastikan perbuatan kejam dan keji itu tidak berlaku lagi di kampus universiti,” katanya.

Sementara itu, peguam bela Faruque Hossain berkata mereka akan mencabar keputusan itu di mahkamah lebih tinggi. – Bernama


Jemaah haji B40, M40 dikenal pasti melalui senarai STR

KUALA LUMPUR, 19 Zulkaedah 1444H, Khamis – Bakal jemaah haji dalam kategori B40 dan M40 dikenal pasti melalui senarai penerima Sumbangan Tunai Rahmah (STR), manakala bagi kumpulan T20 adalah berdasarkan pendapatan individu melebihi RM15,000 sebulan dan bukan pendapatan isi rumah.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, Lembaga Tabung Haji (TH) telah bekerjasama dengan kerajaan untuk menyemak silang maklumat bakal haji dengan pangkalan data sedia ada berkaitan pendapatan jemaah yang terpilih.

“Bagi musim haji 1444H/2023M, sebanyak 45.7 peratus yang terpilih terdiri daripada jemaah haji kumpulan B40, 52.3 peratus pula adalah jemaah haji kumpulan M40 dan dua peratus lagi adalah kumpulan T20,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Abdul Latiff Abdul Rahman (PN-Kuala Krai) yang ingin tahu kriteria digunakan untuk mengklasifikasikan golongan B40, M40 dan T20 dalam menentukan mereka yang menerima tawaran untuk mengerjakan haji tahun 1444 Hijrah.

Bagi penambahan kuota haji, Mohd Na’im berkata Malaysia telah mengemukakan permohonan kepada kerajaan Arab Saudi dan kini menunggu keputusan rayuan itu. -Bernama